Polis Sandakan selesaikan 31 kes jenayah sepanjang Januari

SANDAKAN, 4 Feb – Polis Sandakan berjaya menyelesaikan 31 kes jenayah di sekitar daerah sepanjang bulan lepas dengan jumlah nilai rampasan dianggar RM213,500.

Ketua Polis Daerah ACP Mohd Azhar Hamin berkata kes jenayah itu berjaya diselesaikan menerusi operasi polis yang dijalankan antaranya Op Cantas, Op Pintu, Op Lejang dan operasi pencegahan jenayah.

“Hasil operasi yang dijalankan telah berjaya menumpaskan individu dan kumpulan yang terlibat dalam pelbagai kegiatan jenayah iaitu curi harta benda, pecah rumah, curi motosikal dan samun.

“Kejayaan ini hasil kerjasama pihak masyarakat dalam menyalurkan maklumat kepada polis sehingga tertangkapnya suspek yang terlibat,” katanya pada sidang akhbar mengenai perkara itu di sini hari ini.

Menurut Mohd Azhar, suspek yang ditangkap seramai 25 orang terdiri daripada 20 tempatan dan lima warga asing berumur antara 17-53 tahun, yang mana 12 didapati positif dadah jenis syabu.

Mohd Azhar berkata kes terbesar yang berjaya diselesaikan adalah kes curi kabel elektrik di Pencawang Sabah Electricity Sdn Bhd (SESB) Sibuga, Jalan Datuk Tay, Batu 8 di sini dengan nilai kerugian dianggarkan RM80,000.

Katanya, seramai enam lelaki berumur 18-53 tahun, yang mana tiga daripadanya warga asing, ditangkap pada 16 dan 17 Jan lepas di kawasan setinggan di Jalan Datuk Tay, Batu 8 dan polis merampas sejumlah barang bernilai RM20,000 termasuk dua kenderaan jenama Proton Wira.

Beliau menjelaskan suspek dipercayai bergerak secara berkumpulan dan menyasarkan  kabel  elektrik milik SESB yang tidak lagi aktif digunakan.

Menurutnya, seorang daripada suspek adalah pengawal keselamatan SESB dan seorang lagi  bekas pengawal keselamatan SESB .

Mohd Azhar turut memberitahu satu kes yang menarik perhatian ialah kes pecah rumah dan curi harta benda, termasuk tong gas memasak, dengan nilai kerugian dianggarkan RM9,900.

Katanya, dua lelaki tempatan masing-masing berumur 29 dan 30 tahun ditangkap di Taman Emas, Jalan Army Camp, Batu 7 dekat sini pada 25 Jan lepas bagi membantu siasatan ke atas kejadian pecah masuk di 12 tempat termasuk dua restoran di Batu 4, Batu 7, Batu 8 dan Batu 9 di sini.

Menurutnya, polis merampas sejumlah barang dengan anggaran nilai RM25,000 termasuk 12 tong gas memasak pelbagai jenama.

Mohd Azhar berkata suspek dipercayai menyasarkan rumah dan premis restoran untuk memecah masuk dan mencuri harta benda, terutamanya tong gas memasak untuk dijual menerusi laman sosial Facebook pada harga rendah daripada harga pasaran.

Dalam perkembangan lain, beliau memberitahu polis masih mengesan seorang tahanan Ibu Pejabat Polis Daerah (IPD) Beluran yang melarikan diri ketika hendak dibawa dari Mahkamah Sandakan ke Penjara Sibuga Sandakan di sini pada 10 Jan lepas.

Beliau memohon orang ramai untuk menyalurkan maklumat mengenai kedudukan suspek Jusman Amir, 29, warga Indonesia, yang dituduh di Mahkamah Majistret di sini kerana mengambil dadah.

Ketika kejadian, suspek berjaya membuka gari berantai yang dipasang di tangannya semasa proses memuatkan tahanan ke dalam trak polis untuk ke penjara berkenaan dan dipercayai melarikan diri ke arah kawasan semak di Taman Khong Lok, Batu 7, di sini.


Ukir Tatu Di Dada Nama Bella? Ini Jawapan Aliff Aziz…

Penyanyi dan pelakon, Aliff Aziz, 28, terus mencetuskan kontroversi apabila gambarnya tidak berbaju berserta tatu berukir nama bekas isterinya, Bella Astillah, tular di Twitter.

Aliff ketika dihubungi menjelaskan, ukiran ‘Bella’ di dadanya dihasilkan daripada inai.

Penyanyi Jangan Ganggu Pacarku itu bagaimanapun memilih untuk tidak mengulas lebih lanjut mengenai gambar terbabit.

“Bukan tatu. Itu adalah inai,” kata Aliff secara ringkas ketika dihubungi melalui aplikasi WhatsApp.

Aliff dan Bella, 25, berkahwin pada 9 September 2016.

Mereka dikurniakan seorang anak lelaki, Mohamad Ayden Adrean, yang kini berusia dua tahun.

Pasangan itu sah bercerai pada 16 Mei lalu selepas berdepan pelbagai kontroversi.

Artis kelahiran Singapura itu kembali hangat diperkatakan apabila didakwa curang buat kali ketiga selepas gambar miripnya berswafoto sambil tidak berbaju bersama seorang gadis berpakaian seksi tular, baru-baru ini. – Berita Harian


Zizie lahir bayi perempuan

“BAYI perempuan saya akhirnya selamat dilahirkan hari ini, Jumaat, jam 12.06 tengah hari.

“Dia adalah bayi yang sihat dengan berat 3.32 kilogram.

“Terima kasih Tuhan. Urusan melahirkan anak kali ini sangat dipermudahkan berbanding pengalaman dilalui sebelum ini.

“Alhamdulillah, terima kasih kepada semua untuk doa anda,” tulis pelakon Datin Seri Zizie Izette, 41.

Perkongsian foto bersama seorang bayi itu dimuat naik Zizie selepas beliau selamat melahirkan anak ketiganya itu di sebuah pusat perubatan swasta, siang tadi.

Sebelum ini, Zizie sudah memiliki sepasang anak kembar iaitu Aadam Zac Izette dan Aaleph Zeke Izette yang berusia 14 bulan.

Pasangan kembar itu yang juga zuriat kandung pertama dan kedua Zizie bersama suami dilahirkan pada 30 Disember 2017.

Zizie yang juga kakak pelakon lelaki popular, Shaheizy Sam itu berkahwin dengan Ahli Parlimen Kinabatangan, Datuk Seri Bung Moktar Radin, 59, pada 2009.

Sebelum ini, Zizie dan suami turut mempunyai dua anak angkat iaitu Naila Nurjenna dan Aaric Zayn Izette. – Harian Metro


Lelaki Parah Kereta Dipandu Bertembung Lori Di Jalan Semporna-Tawau

SEMPORNA: Lelaki terpaksa menanggung kesakitan hampir sejam akibat tersepit di tempat duduk pemandu selepas kenderaan yang dipandunya terbabit kemalangan dengan sebuah lori di Kilometer 38, Jalan Semporna-Tawau, di Semporna, semalam.

Kejadian 12.30 tengah hari itu apabila mangsa, Vung Chee Siong, 23, patah kaki kanan selain pendarahan dalaman di bahagian perut.

Ketua Polis Daerah Semporna, Superintendan Sabarudin Rahmat, berkata siasatan awal mendapati mangsa yang memandu kereta dari arah Tawau menuju ke Semporna dikatakan cuba memotong sebuah kenderaan lain di hadapannya sebelum bertembung lori tiga tan dari arah bertentangan.

“Akibat pertembungan itu, kereta mangsa mengalami kerosakan teruk dan remuk di bahagian hadapan sebelum terbabas ke sebelah kiri di bahu jalan,” katanya dalam kenyataan, semalam.

Beliau berkata, pemandu lori berumur 28 tahun, bagaimanapun tidak mengalami sebarang kecederaan, manakala mangsa dihantar ke hospital Semporna menggunakan ambulans untuk menerima rawatan.

“Siasatan lanjut masih diteruskan dan kes disiasat mengikut Seksyen 43(1) Akta Pengangkutan Jalan (APJ) 1987,” katanya.

Sementara itu, Ketua Balai Bomba Daerah Semporna, Fazizul Hizam Borhan ketika dihubungi berkata, pihaknya menerima panggilan kecemasan pada 12.45 tengah hari.

Beliau berkata, susulan itu, sepasukan sembilan anggota bersama sebuah jentera dan Unit Bantuan Perkhidmatan Kecemasan (EMRS) digerakkan ke lokasi.

“Sebaik tiba, seorang mangsa lelaki tersepit di bahagian pemandu dan operasi mengeluarkan mangsa dijalankan menggunakan peralatan khas.

“Anggota bomba mengambil masa selama hampir 10 minit sebelum mangsa berjaya diselamatkan,” katanya sambil menambah operasi ditamatkan kira-kira sejam kemudian.


Isu PATI Sabah: Jangan Hanya Janji Pilihan Raya – Bekas Timbalan KM

KOTA KINABALU: Jaminan Menteri Dalam Negeri Hamzah Zainudin bahawa tidak akan ada kompromi dalam menghantar pulang pendatang asing tanpa izin (PATI) di negeri ini adalah sesuatu yang dialu-alukan, tetapi bekas timbalan ketua menteri Sabah, Christina Liew berharap ia bukan sekadar satu lagi janji kosong kerajaan persekutuan.

Liew, yang juga Ahli Parlimen Tawau berkata, beliau teruja untuk melihat jalan penyelesaian yang dirangka kerajaan berhubung masalah pendatang yang tidak berkesudahan di Sabah.

“Rakyat Malaysia di Sabah ingin melihat hasil yang ketara dan menantikan tindakan tegas pihak kerajaan persekutuan untuk menyelesaikan masalah lama di negeri ini,” katanya.

“Kami berharap pengumuman itu bukan sekadar janji menjelang pilihan raya umum ke-15 yang akan datang.”

Kata-kata perlu dikota dengan tindakan konkrit, katanya.

“Kerajaan harus membuktikan keikhlasannya ingin membantu Sabah mengusir ribuan PATI kembali ke negara asal mereka.

“Jika tidak, janji bahawa tiada kompromi terhadap PATI mungkin hanya klise kerana kita telah mendengar ungkapan umum ini daripada pemimpin negara selama beberapa dekad sejak kemasukan pelarian ekonomi dan pendatang pada 1970-an,” kata Liew.

Semalam, Hamzah berkata kementeriannya dan kerajaan Sabah memutuskan untuk mengambil tindakan tegas dan tidak lagi berkompromi dalam menangani PATI di negeri ini.

Katanya, langkah itu termasuk mengusir mereka dari Sabah, seperti dilakukan kepada lebih 600,000 pendatang Filipina dan Indonesia sejak 1990.

Liew berkata, beliau turut prihatin dengan laporan daripada Jabatan Perangkaan awal minggu ini yang menganggarkan jumlah penduduk Sabah pada 2021 sekitar 3.91 juta, dengan lebih satu juta bukan warganegara. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Ditahan Lakukan Seks Dengan Ayam

Pihak berkuasa menahan dan didakwa seorang lelaki warga emas kerana melakukan hubungan seks dengan seekor ayam.

Lebih teruk lagi, Reinaldo Pineda, 69, turut melakukan ancaman keganasan selepas dibebaskan dari penjara.

Menurut laporan media The Clinch County News, dia kini berdepan tuduhan melakukan kekejaman ke atas haiwan selepas ditahan kerana melakukan perbuatan tidak senonoh terhadap seekor ayam.

Insiden itu dirakam dalam sebuah video yang tersebar di sebuah bandar kecil di Georgia, Amerika Syarikat (AS).

Menurut penyiasat polis James Smith, rakaman video menunjukkan Pineda melakukan perbuatan tidak senonoh itu pada 26 Februari lalu.

Pada 20 Mac lalu, Pineda turut didakwa kerana melakukan ancaman keganasan.

Dia melakukan perbuatan itu menerusi satu video yang turut tular di media sosial.


9 Pengawal Keselamatan Warga Filipina Guna Kad Pengenalan Palsu Ditahan

KUALA LUMPUR: Sembilan lelaki warga Filipina yang bekerja sebagai pengawal keselamatan dengan menggunakan kad pengenalan palsu ditahan Jabatan Pendaftaran Negara (JPN) dalam Operasi Terancang dan Kutip di sini, semalam.

Pengarah Bahagian Siasatan dan Penguatkuasaan JPN, Nooruladzim Ateman berkata, operasi itu dijalankan bermula jam 4 petang membabitkan kekuatan 29 anggota.

Menurutnya, pemeriksaan secara serentak dilakukan di tiga lokasi kawalan keselamatan di Pantai Dalam, Unit KL Pantai 2 dan Tasik Titiwangsa.

“Serbuan berasingan turut dilakukan di Taman Lee Yan Lian dan Taman Pandan Perdana.

“Dalam operasi itu, seramai 24 individu diperiksa dan sembilan lelaki berusia 20 hingga 40 tahun ditahan kerana disyaki menggunakan kad pengenalan palsu,” katanya dalam kenyataan hari ini.

Beliau berkata, kes disiasat mengikut Peraturan 25(1)(e) Peraturan-Peraturan Pendaftaran Negara 1990 yang memperuntukkan hukuman penjara sehingga tiga tahun atau denda maksimum RM20,000 atau kedua-duanya sekali, jika sabit kesalahan.

Katanya, operasi berkenaan diadakan bagi mencegah dan membanteras pemalsuan serta penyalahgunaan dokumen pengenalan diri.

Justeru beliau menyeru orang ramai supaya memberikan maklumat berhubung sebarang penyelewengan dokumen pengenalan diri dengan menghubungi 03-88807077 atau emel [email protected] atau layari web SisPAA di http://jpn.spab.gov.my. – HMetro


Agong Zahirkan Pandangan Parlimen Perlu Bersidang Secepat Mungkin

KUALA LUMPUR: Yang di-Pertuan Agong, Al-Sultan Abdullah Ri’ayatuddin Mustafa Billah Shah, menzahirkan pandangan supaya persidangan Parlimen diadakan secepat mungkin.

Datuk Pengelola Bijaya Diraja Istana Negara, Datuk Ahmad Fadil Shamsuddin, berkata ini bagi membolehkan pelan pemulihan negara yang dibentang kerajaan semalam dan pelaksanaan Ordinan Darurat 2021 dibahasakan Ahli-Ahli Dewan Rakyat.

Katanya, pandangan baginda itu dibuat selepas memperhalusi semua pandangan pemimpin parti politik, Jawatankuasa Khas Bebas Darurat 2021 dan sembah taklimat pakar dari pelbagai agensi kerajaan.

“Baginda turut menzahirkan pandangan perlu adanya pentadbiran kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara,” katanya dalam satu kenyataan hari ini.

Mengulas lanjut Ahmad Fadil berkata, baginda menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak COVID-19.

“Ahli-ahli Dewan Rakyat boleh berbincang berkenaan peruntukan perbelanjaan kerajaan bagi membantu rakyat yang di dalam kesempitan dan bagi memulihkan semula ekonomi,” katanya.

Beliau berkata, baginda turut menzahirkan harapan angka jangkitan wabak COVID-19 dapat dilandaikan dengan segera dan berpandangan vaksinasi satu-satunya ‘exit strategy’ bagi mengawal penularan wabak COVID-19 di negara ini.

“Baginda menzahirkan pandangan bahawa kerajaan perlu bertindak tegas memudahkan birokrasi dan mempercepatkan proses vaksinasi kepada rakyat agar matlamat imuniti kelompok 80 peratus (herd immunity) dapat dicapai seawal mungkin,” katanya.

Dalam pada itu katanya, baginda turut menzahirkan setinggi penghargaan kepada petugas barisan hadapan dan seluruh rakyat yang bertungkus lumus mengorbankan masa serta penat lelah dalam usaha-usaha memerangi penularan wabak COVID-19 di negara ini.

“Baginda mengambil kesempatan ini menzahirkan setinggi penghargaan atas sokongan berterusan Raja-Raja Melayu yang juga mencerminkan keprihatinan tinggi Raja-Raja Melayu terhadap kemaslahatan negara dan kelangsungan hidup rakyat.

“Baginda turut mengambil kesempatan ini mengajak rakyat bersama mendoakan rakyat Malaysia dan negara sentiasa berada di bawah lindungan Allah S.W.T, dijauhi dari sebarang musibah dan wabak COVID-19 dapat dibendung serta diakhiri dengan segera,” katanya.

Sesi Perbincangan Khas Majlis Raja-Raja itu dihadiri lapan Raja-Raja Melayu, berlangsung di Istana Negara, selesai kira-kira jam 7 malam tadi, selepas berlangsung hampir 4 jam.

Al-Sultan Abdullah berkenan mempengerusikan Perbincangan Khas itu, dihadiri Pemangku Raja Pahang, Tengku Hassanal Ibrahim Alam Shah serta Sultan Johor, Sultan Ibrahim Almarhum Sultan Iskandar.

Turut berangkat sama, Sultan Selangor, Sultan Sharafuddin Idris Shah Alhaj; Sultan Terengganu, Sultan Mizan Zainal Abidin dan Raja Muda Perlis, Tuanku Syed Faizuddin Putra Jamalullail.

Sultan Kedah, Al Aminul Karim Sultan Sallehuddin Sultan Badlishah yang memasuki Istana Negara sekitar jam 2.05 petang sempat melambai ke arah sekumpulan petugas media yang membuat liputan di pekarangan Istana Negara, sejak pagi tadi.

Sultan Perak, Sultan Nazrin Muizzuddin Shah pula mula memasuki pekarangan pintu Istana Negara pada jam 2.35 petang tadi, diikuti, Yang di-Pertuan Besar Negeri Sembilan, Tuanku Muhriz Tuanku Munawir.

Sementara Sultan Kelantan, Sultan Muhammad V, tidak hadir.

Ini adalah Perbincangan Khas Raja-Raja Melayu kedua diadakan bagi membincangkan mengenai isu kesihatan dan politik negara, dengan pertama kali diadakan pada 25 Oktober tahun lalu.

Dalam pertemuan itu, Raja-Raja Melayu dijadual turut mendapat taklimat khas dari Ketua Setiausaha Negara, Tan Sri Mohd Zuki Ali, yang akan mengetuai beberapa ketua agensi kerajaan.

Selain Mohd Zuki, Peguam Negara, Tan Sri Idrus Harun; Panglima Tentera Udara Diraja Malaysia (TUDM), Jeneral Tan Sri Affendi Buang;  Ketua Polis Negara, Datuk Seri Acryl Sani Abdullah Sani serta Ketua Pengarah Kesihatan, Tan Sri Dr Noor Hisham Abdullah juga menghadiri Perbincangan Khas itu.

Perbincangan Khas itu yang juga inisiatif Al-Sultan Abdullah bagi membincangkan usaha memerangi pandemik COVID-19 di negara ini termasuk pelaksanaannya ketika tempoh darurat yang sedang berjalan ketika ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rogol Dan Pukul Teman Wanita, Dua Lelaki Diburu Polis

LAHAD DATU: Polis sedang giat memburu dua lelaki dipercayai merogol seorang remaja perempuan, di sebuah rumah tidak bernombor, di Felda Sahabat, di sini, 24 Februari lalu.

Ketua Polis Daerah Lahad Datu, Asisten Komisioner Nasri Mansor berkata, salah seorang daripada suspek disyaki teman lelaki kepada mangsa.

Beliau berkata, hasil siasatan awal mendapati, sebelum kejadian, mangsa berusia 17 tahun keluar dari rumahnya di Telipok Ria, Tuaran, 23 Februari, menaiki motosikal jenis Yamaha RXZ milik teman lelakinya yang dikenali sebagai Arif dengan tujuan menonton wayang dan makan bersama-sama di sekitar Kota Kinabalu.

“Selepas lewat malam, mangsa ingin pulang ke rumahnya tetapi bimbang jika dimarahi oleh ibunya. Oleh itu, mangsa mengambil keputusan untuk bermalam di rumah rakan suspek yang juga seorang perempuan,”katanya dalam kenyataan, hari ini.

Nasri berkata, pada 24 Februari, pukul 6 pagi, suspek datang mengambil mangsa di rumah rakannya dan memberi alasan mahu membawa mangsa mengambil pakaian.

Katanya, mangsa kemudian dibawa oleh suspek menaiki motosikal dan menyedari bahawa mangsa sudah berada di Ranau selepas suspek singgah mengisi minyak sebelum meneruskan perjalanan hingga ke Lahad Datu.

“Mangsa tidak mengetahui di mana suspek membawanya dan hanya mengesyaki kawasan tersebut adalau kawasan Felda memandangkan jalan yang dilalui adalah jalan bertar dan terdapat kelapa sawit dikiri serta kanan jalan.

“Selepas tiba di sebuah rumah, suspek kemudian membawa mangsa masuk ke rumah dipercayai rumah sewanya sebelum bertindak mengajak mangsa melakukan hubungan seks.

“Bagaimanapun, mangsa menolak ajakan tersebut hingga menyebabkan suspek bertindak memukul muka mangsa menggunakan topi keledar, menarik dan menolak badan mangsa serta memijak rusuk kiri mangsa,” katanya.

Beliau berkata, suspek kemudian membuka pakaian mangsa dan merogolnya sebanyak satu kali secara paksaan bersama seorang lagi rakan suspek dikenali sebagai Atang.

“Mangsa cuba melawan dan melepaskan diri serta berteriak meminta pertolongan, namun suspek menutup mulut dan terus merogol mangsa.

“Selepas dirogol, mangsa diugut supaya tidak memberitahu kejadian tersebut kepada orang lain dan jika mangsa ingkar, suspek akan membunuh mangsa,” katanya.

Selepas kejadian itu, Nasri berkata, mangsa dihantar ke Kota Kinabalu oleh kakak kepada suspek menaiki kenderaan jenis Proton Saga.

“Ketika tiba di rumahnya, mangsa bertindak memaklumkan kejadian tersebut kepada ibunya dan mangsa dibawa ke Ibu Pejabat Polis Daerah (IPD) Tuaran untuk membuat laporan.

“Mangsa kemudian dibawa ke Hospital Wanita dan Kanak-Kanak Sabah, Likas, oleh Pegawai penyiasat IPD Tuaran untuk pemeriksaan dan rawatan lanjut.

“Hasil pemeriksaan mendapati, terdapat koyakan baru di bahagian kemaluan mangsa, lebam di pipi kiri, rusuk kiri dan belakang mangsa. Mangsa kini masih dirawat di Hospital Likas, Kota Kinabalu.

Susulan kejadian itu, Nasri memohon kepada orang ramai untuk membantu memberi maklumat jika menemui kedua-dua suspek terbabit.

“Kes disiasat dibawah Seksyen 375B Kanun Keseksaan kerana merogol,”katanya. – SabahNewsToday


“Bosan Dengan Alasan”, Penduduk Kampung Ranggu Minta Campur Tangan Ketua Menteri Sabah

Bosan dengan alasan dan penjelasan yang diberikan, penduduk di kawasan Dun Balung Tawau hari ini turun menunjukkan protes dengan menampal plakad di tapak projek Pembinaan Jambatan Konkrit Ranggu yang terbengkalai.

Penduduk kampung kesal apabila projek pembinaan jambatan di laluan utama itu tidak menunjukkan sebarang kemajuan setelah jambatan asal dirobohkan pada 25 November 2019. Ketika ini, penduduk terpaksa menggunakan jalan sempit dengan lencongan yang berbahaya sebagai jalan alternatif.

Merasakan aduan mereka seperti tidak diendahkan, penduduk akhirnya mengambil jalan menyebarkan masalah tersebut di media sosial.

Akhirnya, ADUN N55 Balung, YB Datuk Osman Jamal mengambil inisiatif mengadakan Program Soal Jawab Bersama Pemimpin pada 9 Februari 2020 untuk menjelaskan situasi semasa mengenai projek tersebut.

Walaubagaimanapun, menurut Herman Banddu yang menghadiri perjumpaan tersebut, janji untuk kontraktor memulakan kerja pada 11 Februari 2020 langsung tidak ditepati apabila tiada sebarang kerja dilakukan selepas tarikh tersebut sehingga ke hari ini.

Rata-rata penduduk Balung yang terkesan merasakan wakil rakyat mereka gagal menyelesaikan masalah tersebut dan berharap agar Ketua Menteri Sabah, YAB Datuk Seri Panglima Shafie Apdal campur tangan dan mempercepatkan pembinaan projek itu.

Jambatan Ranggu itu merupakan laluan utama kepada kira-kira 5000 penduduk yang tinggal di beberapa buah taman perumahan dan kampung di kawasan tersebut. – Sabah Info

Aduan Penduduk Kampung Ranggu, Tawau :


Sambung Paip Haram, Premis Cuci Kereta Di Tawau Dikompaun RM5,000

TAWAU : Gara-gara mahu mengaut keuntungan berlipat ganda, pemilik sebuah premis cuci kereta dikompaun RM5000 selepas didapati melakukan penyambungan paip secara haram di Batu 3 Jalan Apas, dekat sini, semalam.

Bagaimanapun, perbuatan tidak bertanggungjawab itu terbongkar apabila premis itu diserbu anggota penguat kuasa Jabatan Air Tawau (JAT) menerusi operasi bermula jam 12 tengah hari.

Jurutera Air Bahagian Tawau, Asabri Robenson, berkata siasatan mendapati satu penyambungan haram dari paip utama bersaiz setengah inci disambungkan terus ke pusat cucian kereta terbabit.

“Hasil iasatan lanjut, kami dapati sambungan haram tanpa meter itu adalah daripada punca bekalan air terawat dipercayai untuk kegunaan kerja-kerja mencuci di premis berkenaan,” katanya dalam kenyataan, di sini.

Berikutan itu, Asabri berkata, anggota penguat kuasa mengeluarkan kompuan ke atas pemilik premis berkenaan selain membuat pemotongan ke atas sambungan haram terbabit.

Katanya, tindakan tegas (kompaun) diambil kerana pemilik premis didapati melanggar Seksyen 49 (b) Enakmen Bekalan Air Negeri Sabah 2003.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buffet Di Hotel, Rumah Penginapan Kini Dibenarkan – Masidi

KOTA KINABALU: Kerajaan negeri bersetuju membenarkan operasi buffet di semua hotel dan rumah penginapan berbayar yang mempunyai restoran dalam premis sendiri dengan mematuhi prosedur operasi standard (SOP) yang ditetapkan.

Menteri Kerajaan Tempatan dan Perumahan, Datuk Seri Panglima Masidi Manjun berkata, setiap premis restoran/kafe harus menyediakan MySejahtera atau Sabah Trace atau buku catatan untuk merekod setiap pelanggan yang masuk dan setiap pelanggan menjalani imbasan suhu badan.

Selain itu, semua pelanggan juga harus menggunakan pelitup muka semasa mengambil makanan di kaunter hidangan, dan sarung tangan plastik atau cecair pembasmi kuman disediakan untuk kegunaan pelanggan selepas menggunakan sudu penghidang secara bergilir.

Katanya, ketika beratur di kaunter, semua pelanggan harus mematuhi penjarakan fizikal sekurang-kurangnya  satu meter di antara setiap pelanggan.

Beliau berkata demikian dalam kenyataan berkaitan perkembangan semasa Covid-19 peringkat negeri Sabah, hari ini.

Menurutnya, restoran atau kafe dalam premis dibenarkan untuk beroperasi bagi semua perkhidmatan penuh termasuk dine in ala carte, room service, delivery dan served buffet.

“Restoran di hotel boleh menerima tetamu secara berkumpulan dengan mengamalkan penjarakan fizikal dan tertakluk kepada kapasiti sesebuah restoran itu.

“Waktu makan boleh dibuat secara berkala atau berjadual untuk mengelakkan kesesakan atau orang berkumpul,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dewan Rakyat Bersidang Pada 2 Mac Ini Tentukan Bakal PM Ke-8 : Dr Mahathir

PUTRAJAYA: Yang diPertuan Agong telah menitahkan supaya Perdana Menteri ke-8 dipilih di sesi Parlimen pada 2 Mac nanti.

Perdana Menteri interim Tun Dr Mahathir Mohamad berkata sekiranya tiada mana-mana individu yang dapat dipilih sebagai Perdana Menteri pada 2 Mac maka Pilihanraya akan diadakan.

Beliau berkata demikian selepas mengumumkan pakej rangsangan ekonomi sebentar tadi.


21,468 Kes Baharu Positif Covid-19

PUTRAJAYA: Kementerian Kesihatan (KKM) melaporkan 21,468 kes baharu Covid-19, menjadikan jumlah jangkitan 1,363,683 setakat ini.

Ketua Pengarah Kesihatan, Dr Noor Hisham Abdullah, berkata Selangor terus mencatatkan jumlah jangkitan harian tertinggi dengan 7,449 kes.

Diikuti Kuala Lumpur (2,183), Kedah (1,807), Sabah (1,654), Johor (1,485), Pulau Pinang (1,316), Kelantan (1,088), Negeri Sembilan (974), Perak (940), Melaka (723), Sarawak (715), Pahang (572), Terengganu (440), Putrajaya (66), Perlis (50) dan Labuan (6).


Majikan Mesti Bayar Gaji Sehingga 31 Mac – Menteri

KUALA LUMPUR: Pekerja berhak mendapat gaji mereka sepanjang perintah kawalan pergerakan yang akan berakhir pada 31 Mac, kata Menteri Sumber Manusia, M Saravanan.

“Sepanjang tempoh perintah kawalan pergerakan, majikan perlu membayar pekerja gaji dan elaun yang berkaitan, kecuali elaun yang berkaitan dengan kehadiran atau perjalanan,” kata Saravanan.

Beliau menyampaikan mesej demikian kepada Malaysiakini dalam bentuk grafik, dan mengesahkan ia adalah benar.

Menteri Sains, Teknologi dan Inovasi, Khairy Jamaluddin juga mengulang tweet yang mengandungi grafik yang sama, dengan mengatakan ia merupakan kenyataan menteri berkenaan.

Saravanan dalam satu lagi grafik menerusi tweet berkenaan menyatakan majikan tidak boleh memaksa pekerja menggunakan cuti tahunan atau bercuti tanpa gaji sepanjang tempoh perintah kawalan pergerakan.

Kenyataan Saravanan itu adalah sama dengan panduan soalan lazim (FAQ) Jabatan Buruh yang telah tersebar di media sosial sejak semalam.

Satu sumber jabatan itu memberitahu Malaysiakini bahawa FAQ itu adalah tulen, tetapi terdapat beberapa perubahan.

FAQ itu belum dikeluarkan secara rasmi oleh Jabatan Tenaga Kerja.

Menurut salinan FAQ yang dilihat Malaysiakini, ia mengatakan pekerja berhak mendapat gaji penuh sepanjang tempoh sekatan itu, walaupun tidak bekerja.

Bagaimanapun, Majlis Keselamatan Negara melalui saluran Telegram rasminya sebelum ini berkata mesej mengatakan “majikan mempunyai kewajiban membayar gaji penuh untuk tempoh sepanjang 18-30 Mac 2020” adalah palsu.

Di bawah perintah kawalan pergerakan, hanya perkhidmatan awam dan swasta yang penting sahaja dibenarkan dibuka.

MKN juga mengumumkan pengecualian untuk beberapa industri. – MalaysiaKini


Bayi Berusia 1 Bulan 10 Hari Meninggal Dunia Dijangkiti Covid-19 Selepas Dipeluk Jiran Di Indonesia

Seorang bayi berusia 1 bulan 10 hari meninggal di daerah Tlanakan, Kabupaten Pamekasan, Jawa Timur, pada hari Ahad setelah dijangkiti COVID-19, yang dipercayai disebarkan oleh jiran yang mengunjungi bayi yang baru lahir itu beberapa minggu yang lalu.

Bayi itu disahkan positif Covid-19 ketika berusia 28 hari, meninggal dunia di Rumah Sakit Umum Smart Pamekasan setelah hampir dua minggu menjalani rawatan.

“Berdasarkan penelusuran kontak yang kami lakukan, bayi itu dijangkiti COVID-19 dari jiran yang mengunjunginya sejurus dia dilahirkan,” kata ketua pasukan petugas COVID-19 Kabupaten Pamekasan, Syaiful Hidayat pada hari Isnin.

Dia mengatakan bahawa banyak pengunjung telah menggendong bayi itu.

Bayi itu kemudian mengalami gejala virus yang merangkumi batuk, demam dan masalah sukar untuk bernafas.

Jurucakap pasukan petugas Sigit Priyono mengatakan terdapat sejumlah pesakit yang berada di bawah pengawasan (PDP) dan orang yang mempunyai gejala virus masih meneruskan aktiviti harian mereka dan tidak mengasingkan diri di daerah Tlanakan.

PDP adalah sebutan untuk orang yang mempunyai gejala yang konsisten dengan COVID-19 tetapi penyakitnya belum dapat disahkan, yang bermaksud mereka sedang menunggu keputusan ujian atau ujian.

“Ibu bapa membawa bayi itu ke Hospital Umum Daerah Pamekasan Pintar pada 9 Jun. Dia segera diasingkan oleh pekerja kesihatan di hospital,” kata Sigit.

Walaupun mendapat rawatan, tetapi hasil ujian menunjukkan bahawa bayi itu masih positif  COVID-19. Bayi itu meninggal pada hari Ahad.

“Dia dimakamkan semalam mengikut protokol COVID-19,” tambah Sigit.

Syaiful mengatakan pasukan petugas telah menguji ibu bapa bayi tersebut. Mereka disahkan negatif  COVID-19.

Pada hari Isnin, Kabupaten Pamekasan telah mencatat 82 kes COVID-19 dengan 18 kematian dan 18 pemulihan.


Polis Buru Saki-Baki Suspek Ahli Kumpulan KFR

KOTA KINABALU: Polis masih mengesan saki-baki suspek yang terlibat dengan aktiviti Kidnap for Ransom atau kumpulan menculik untuk wang tebusan, di negeri ini.

Pesuruhjaya Polis Sabah Datuk Omar Mammah berkata usaha memburu suspek giat dijalankan bagi mematahkan sebarang cubaan dan agenda kumpulan terbabit di negara ini.

“Kita menerima maklumat masih ada beberapa suspek sedang diburu polis ketika ini.

“Bagaimanapun jumlah mereka semua masih belum dikenalpasti dan kita tidak akan dedahkan kerana operasi memburu kesemua suspek masih lagi dijalankan,” katanya ketika ditemui di sini.

Beliau diminta mengulas kenyataan Ketua Polis Negara, Tan Sri Mohamad Fuzi Harun berhubung penangkapan seorang lelaki warganegara Filipina yang dipercayai salah seoran pemenggal kepala dari kumpulan militan Abu Sayyaf yang diberkas oleh anggota polis dari Bahagian Counter Terrorism Cawangan Khas (E8) Bukit Aman di daerah Ranau pada 8 November lalu dan beberapa siri tangkapan suspek di negeri ini.

Beliau berkata pihaknya meminta orang ramai agar tidak berasa bimbang dengan tangkapan tersebut kerana anggota pengganas berkenaan tidak akan mendedahkan identitinya.

“Saya menyeru kepada orang awam terutama rakyat di negeri ini untuk tidak berasa bimbang kerana mereka yang terlibat dengan kumpulan militan ini sedang menyembunyikan diri daripada dikesan pasukan khas yang kini sedang giat menjalankan operasi untuk memberkas mereka,” ujarnya.

Dalam masa yang sama, Omar turut menafikan kejadian tembakan antara enam penjenayah dengan dua buah bot nelayan semalam belaku di perairan negara.

“Itu bukan kes penculikan, itu kes tembak tetapi bukan berlaku di negara kita, sebaliknya berlaku di perairan negara jiran,” jelasnya.

Terdahulu beliau hadir bagi merasmikan Program Kepolisan Komuniti Bersama Pesuruhjaya Polis Sabah di balai raya Kampung Tanjung Aru Baru.

Hampir 100 orang penduduk kampung di sini menggunakan peluang yang diberikan untuk bersama hadir mendengar ceramah keselamatan dan melihat beberapa pameran yang disediakan.

Sesi soal jawab bersama Pesuruhjaya Polis Sabah juga turut diadakan bagi mendapatkan pencerahan terhadap masalah jenayah setempat selain dari merapatkan lagi hubungan penduduk dengan pihak polis.

Tambah Omar, program seperti ini haruslah diteruskan bagi mendidik dan merapatkan lagi pegawai dan anggota polis bersama komuniti setempat untuk bersama membantu memerangi jenayah seperti penyalahgunaan dan pengedaran dadah.


SPRM Siasat Dakwaan Bantuan Diseleweng Di Sabah

KOTA KINABALU: Suruhanjaya Pencegahan Rasuah Malaysia (SPRM) menjalankan siasatan dakwaan bantuan makanan daripada kerajaan Sabah yang dikatakan diseleweng.

Siasatan dilakukan selepas mesej serta gambar tular di media sosial mendakwa bantuan makanan ihsan kerajaan negeri itu yang sepatutnya bernilai RM100, disumbangkan dengan nilai lebih rendah, baru baru ini.

Pengarah SPRM Sabah, S Karunanithy berkata, pihaknya sudah menerima maklumat berkenaan isu itu dan satu pasukan petugas dan task force ditubuhkan di peringkat negeri.

“Task force ini untuk memantau perolehan dan pengagihan bantuan makanan berkenaan seperti mana yang dilaporkan.

“Pemantauan dan siasatan ke atas isu ini dijalankan oleh SPRM Sabah,” katanya menerusi kenyataan media, hari ini.

Menurutnya, bantuan itu diberikan oleh kerajaan negeri di setiap Dewan Undang Negeri (DUN).

“SPRM Sabah akan terus bekerjasama dengan kerajaan negeri dalam memastikan bantuan itu dapat disalurkan kepada orang ramai tanpa berlakunya sebarang ketirisan,” katanya.

Difahamkan, bantuan itu diberikan kerajaan negeri kepada orang ramai berikutan pandemik Covid-19.

Terdahulu, satu mesej tular menerusi aplikasi WhatsApp dan Facebook mengenai nilai bantuan barangan keperluan harian tidak sampai RM100.

Gambar barangan keperluan harian itu turut disebarkan antaranya beras, gula, minyak biskut, sardin, mi segera dan tepung.

Mesej yang tular itu juga mendakwa isunya bukan masalah tidak bersyukur, cuma teguran kepada pihak yang diberi tanggungjawab untuk agihkan bantuan berkenaan.

Mesej itu juga menpersoalkan bantuan sepatutnya diterima dengan nilai RM100 kepada mereka yang memerlukan kerana itulah peruntukan disediakan, tapi nilai barangan yang diterima rendah daripada sepatutnya. – Harian Metro


KWSP Kota Kinabalu Ditutup Sementara

KUALA LUMPUR: Kumpulan Wang Simpanan Pekerja (KWSP) akan menutup sementara pejabat dan kaunternya di Kota Kinabalu mulai hari ini sehingga dimaklumkan kelak untuk menjalankan proses disinfeksi dan sanitasi selepas seorang kakitangannya disahkan positif Covid-19.

Dalam kenyataan hari ini, ia memaklumkan pekerja berkenaan sedang menjalani rawatan manakala pengesanan kontak sedang dilaksanakan.

“Ahli-ahli yang telah membuat janji temu bagi tempoh ini dinasihatkan untuk menjadualkan semula urusan mereka melalui Janji Temu Online (JTO).

“Ahli juga boleh berurusan dengan mana-mana cawangan KWSP di Sabah yang masih beroperasi seperti biasa atau melaksanakan transaksi bagi perkhidmatan tertentu secara dalam talian melalui i-Akaun,” katanya.

Menurut KWSP, ia juga telah mengambil langkah perlu untuk menjaga kesihatan dan keselamatan pekerjanya dan orang ramai.

Katanya, semua anggota perkhidmatan KWSP Kota Kinabalu akan menjalani ujian swab Covid-19, dan sekiranya positif, mereka akan mematuhi tempoh kuarantin wajib selama 14 hari mengikut garis panduan Majlis Keselamatan Negara.

KWSP berkata, ahli-ahli yang ingin mendapatkan penjelasan lanjut boleh menghubungi Pusat Pengurusan Perhubungan KWSP di talian 03-8922 6000 atau merujuk laman web KWSP di www.kwsp.gov.my. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Menteri Belia & Sukan Sabah Disahkan Negatif, Teman Wanita Positif

KOTA KINABALU: Walau keputusan ujiannya negatif, Menteri Belia & Sukan Sabah, Phoong Jin Zhe tetap menjalani kuarantin di rumah sebagai langkah pencegahan penularan jangkitan wabak Covid-19.

Phoong menerusi paparan Facebook pagenya menyatakan, pengesahan ujian saringan itu baru dimaklumkan oleh pihak hospital pagi tadi.

Bagaimanapun, teman wanitanya yang difahamkan mempunyai sejarah perjalanan ke luar negara disahkan positif Covid-19.

Phoong berkata, beliau menjalani saringan kesihatan pada 17 Mac lalu, selepas Ahli Parlimen Kuching Dr Kelvin Yii disahkan positif Covid-19.

Katanya, memandangkan beliau ada berjumpa dengan MP Kuching semasa bermesyuarat di Kuala Lumpur maka, atas dasar tanggungjawab, beliau menjalani kuarantin di rumah dan menjalankan saringan kesihatan.

“Saya menjalani saringan di Hospital Queen Elizebath pada 6 petang dan terus menjalani kuarantin di rumah. Itu adalah tanggungjawab saya bagi menjalani kuarantin dan melakukan saringan kesihatan.

“Sejak 18 Mac sehingga kini, saya tidak ada bertemu sesiapa kecuali teman wanita saya, Jolin Puan. Malah, saya juga bekerja dari rumah.

“Namun, pada 20 Mac, teman wanita saya disahkan positif kerana dia turut menjalani saringan kesihatan bersama saya pada 17 Mac lalu.

“Atas sebab itu, saya meneruskan kuarantin untuk kali kedua (sehingga 31 Mac) disebabkan saya merupakan kontak rapat kepadanya,” ujarnya.

Beliau turut mengucapkan terima kasih terhadap doktor,  jururawat dan petugas kesihatan atas bantuan dan tahap profesional mereka dalam menjalankan tugas bagi memerangi jangkitan wabak Covid-19 ini.


Polis Sahkan Maklumat Pelaksanaan PKPB Di Tawau Palsu

TAWAU: Polis menafikan mesej tular di media sosial Facebook dan Whatsapp mengenai pelaksanaan Perintah Kawalan Pergerakan Bersyarat (PKPB), di sini semalam.

Ketua Polis Daerah Tawau, Asisten Komisioner Peter Umbuas berkata, beliau kesal dengan penyebaran maklumat palsu berkenaan yang turut menyatakan ‘tuan OCPD (Ketua Polis Daerah) Tawau’ merujuk kepada dirinya mengesahkan perlaksanaan PKPD bermula semalam.

“Salam semua, itu bukan kenyataan OCPD TAWAU – FAKE FAKE FAKE (palsu, palsu, palsu),” katanya ketika menjawab pertanyaan media berhubung penularan mesej tersebut.

Antara kandungan mesej yang dimuatkan di sebuah portal Facebook menyatakan tiada had masa pergerakan 6 pagi hingga 6 petang dan orang ramai dibenarkan melakukan pergerakan selepas jam 6 petang.

Selain itu, ia turut menyatakan kebenaran empat orang dalam satu kenderaan, pergerakan ke luar daerah tidak memerlukan surat kebenaran daripada pihak berkuasa dan polis tidak akan menahan seseorang berada di pekan (bandar) selepas jam 6 petang.

Bagaimanapun, ketika pemeriksaan semula dilakukan mesej yang dimuatnaik dalam sebuah portal Facebook itu tidak ditemui, dipercayai dipadam oleh pemilik akaun berkenaan. – BorneoToday


TUDM Adakan Latihan Operasi, Terbang Rendah Di Beberapa Kawasan Di Sabah

KUALA LUMPUR, 7 Julai : Tentera Udara Diraja Malaysia (TUDM) akan mengadakan latihan operasi dan kesiagaan di beberapa kawasan sekitar Tawau, Semporna dan Lahad Datu di Sabah bermula 12 hingga 21 Julai depan.

TUDM dalam kenyataan hari ini memaklumkan sepanjang latihan itu, pesawat-pesawat TUDM akan mengadakan penerbangan taktikal secara rendah di kawasan-kawasan yang dinyatakan.

“Latihan yang dilaksanakan ini bertujuan menilai kecekapan anak kapal TUDM serta menguji tahap kesiagaan aset-aset TUDM bagi menjamin pelaksanaan operasi dengan lebih berkesan,” menurut kenyataan itu.

Menurutnya latihan yang dijalankan itu turut melibatkan penglibatan Tentera Darat Malaysia dan Tentera Laut Diraja Malaysia.

Orang ramai dinasihatkan agar tidak cemas dan risau sekiranya terlihat pesawat-pesawat TUDM terbang rendah dalam tempoh latihan dijalankan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemburu Gading Gajah Didakwa, Hakim Tegur Kerana Tidak Hormat Mahkamah

TAWAU: Pemburu gading gajah yang ditahan berikutan penemuan bangkai seekor gajah Borneo dengan 70 kesan tembakan di Kalabakan bulan lalu dihadapkan ke Mahkamah Sesyen di sini hari ini.

Tertuduh, Jaifol Lion, 52, yang merupakan pengurus ladang mengaku tidak bersalah atas pertuduhan gagal menyerahkan hasil haiwan dilindungi iaitu gading gajah pada pukul 2 pagi di rumah pengurus ladang Kampung Felda Umas, Kalabakan pada 2 Oktober lalu.

Dalam prosiding hari ini, Hakim Awang Karisnada Awang Mahmud turut menegur tertuduh dan memerintahkannya meminta maaf segera kerana tidak melakukan tunduk hormat ketika masuk dan keluar mahkamah.

“Kamu bernasib baik saya mengurangkan wang jaminan atas dakwaan kesalahan tadi, jadi sila hormati mahkamah,” katanya dalam nada tegas.

Awang Kerisnada turut menegur peguam bela tertuduh, Mohamed Zairi Zainal Abidin untuk memaklumkan kepada tertuduh mengenai prosedur ketika berada dalam mahkamah.

Terdahulu semasa prosiding, Jaifol didakwa dengan niat telah gagal menyerahkan hasil haiwan dilindungi kepada Pegawai Diberikuasa atau Jabatan Hidupan Liar (JHL) Sabah iaitu dua potong disyaki gading Gajah Borneo (gajah Pigmi), spesis haiwan yang dilindungi sepenuhnya seperti mana disenaraikan dalam Bahagian 1, Jadual 1, Nombor 11 Enakmen Pemeliharaan Hidupan Liar 1997.

Sehubungan itu, tertuduh didakwa melakukan kesalahan di bawah Seksyen 40 Enakmen Pemeliharaan Hidupn Liar 1997 dan boleh dihukum mengikut Seksyen 40(3) Enakmen yang sama.

Jika sabit kesalahan tertuduh boleh dikenakan denda tidak melebihi RM50,000 atau penjara tidak lebih 2 tahun atau kedua-duanya sekali.

Pendakwaan dilakukan Timbalan Pendakwa Raya Sabah Syarifuddin Abdul Rasa.

Sebelum itu, tertuduh menerusi peguamnya merayu agar wang jaminan dikurangkan daripada RM10,000 kepada RM5,000 dengan dua orang penjamin.

Mohamed Zairi menjelaskan kepada mahkamah bahawa anak guamnya kini digantung kerja dan hanya menerima separuh gaji setiap bulan sehingga kes perbicaraan selesai.

Bagaimanapun, Awang Kerisnada menegaskan wang jaminan yang diminta itu adalah terlalu sedikit untuk kes tersebut.

Awang Kerisnada menetapkan wang jaminan sebanyak RM7,000 dengan dua penjamin tempatan, selain pasport antarabangsa milik tertuduh diserahkan kepada mahkamah.

Tertuduh juga diarah melaporkan diri di Pejabat JHL setiap dua minggu sekali dan tidak mengganggu saksi sepanjang proses perbicaraan.

Hakim menetapkan 11 Disember depan sebagai tarikh pengurusan kes.


PRN Sabah: STAR Sah Tanding 15 Kerusi

TAMBUNAN: Parti Solidariti Tanah Airku (STAR) bakal bertanding di 15 kerusi Dewan Undangan Negeri (DUN) pada Pilihan Raya Negeri (PRN) Sabah, 26 September ini.

Presidennya, Datuk Dr Jeffrey Kitingan berkata, selain itu tiga lagi kerusi masih dibincangkan bersama rakan parti dalam Perikatan Nasional (PN) dan dijangka selesai sebelum pengumuman calon pada Selasa atau Rabu ini.

“STAR pada mulanya meminta sebanyak 18 kerusi dan kita sudah dapat 15. Bagi tiga kerusi lagi masih dibincangkan kerana ada pertindihan dengan rakan parti lain,” katanya pada Majlis Ramah Mesra Menteri Kanan Pendidikan, Dr Radzi Jidin Bersama Warga Sekolah dan Persatuan Ibu Bapa Guru (PIBG) di Sekolah Menengah Kebangsaan (SMK) Tambunan, di sini, hari ini.

Jeffrey yang juga Timbalan Menteri Pelancongan, Seni dan Budaya turut mengesahkan akan mempertahankan kerusi Dewan Undangan Negeri (DUN) Tambunan yang dimenanginya pada Pilihan Raya Umum (PRU) 2018.

Beliau bagaimanapun belum mahu mendedahkan senarai penuh kerusi lain yang akan ditandingi parti itu.

“Kita akan umumkan nanti serentak dengan pengumuman calon yang bekerjasama dalam Perikatan Nasional (PN),” katanya.

PN bersama Barisan Nasional (BN) dijangka membuat pengumuman calon pada Selasa atau Rabu ini.

Selain Tambunan, STAR turut menyandang kerusi DUN Bingkor, kedua-duanya dalam Parlimen Keningau.

Sebelum ini, Jeffrey turut mengumumkan akan bertanding di Paginatan, Ranau dan meletakkan penyandang kerusi itu, Datuk Abidin Madingkir yang menyertai STAR bulan lalu selepas meninggalkan Pertubuhan Kinabalu Progresif Bersatu (UPKO), akhir Julai lalu.

Satu lagi kerusi yang dituntut STAR ialah Sook, berdasarkan kedudukan kerusi itu kini disandang pemimpinnya, Datuk Ellron Angin yang menyertai parti itu selepas meninggalkan Parti Bersatu Rakyat Sabah (PBRS) pada 2018.

Penamaan calon PRN Sabah dijadualkan pada 12 September, diikuti pengundian awal pada 22 September dan pengundian biasa pada 26 September. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tercampak Keluar Daripada Kereta, Satu Maut Empat Parah Dalam Kemalangan Di Jalan Tuaran Bypass

KOTA KINABALU: Seorang maut manakala empat lagi parah selepas terbabit dalam kemalangan di Jalan Pintasan Tuaran berhampiran sebuah sekolah di sini, awal pagi tadi.

Dalam kejadian kira-kira 5 pagi itu, mangsa Amirul Izzat Rahmat, 21, maut, manakala empat lagi, Zulhafiz Pasaran, Mohd Zulhilmi Abdullah dan Faizam Fasal masing-masing berusia 19 tahun bersama Hafiz Saruji, 23, dilaporkan parah.

Jurucakap Pasukan Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan berhubung kejadian itu pada jam 5.17 pagi.

Katanya, enam anggota dari Balai Bomba dan Penyelamat (BBP) Lintas digerakkan ke lokasi bersama sebuah jentera dan satu Unit Bantuan Perkhidmatan Kecemasan Bomba (EMRS).

“Menurut komander operasi, kemalangan membabitkan sebuah Proton Saga dipercayai terbabas sendiri di bahu jalan dan terdapat lima mangsa lelaki didalamnya.

“Seorang mangsa tersepit berjaya dikeluarkan dan didapati mengalami kecederaan parah, manakala tiga mangsa yang lain turut parah dikeluarkan oleh orang awam serta diberi rawatan awal oleh pasukan EMRS.

“Seorang lagi mangsa lelaki dilaporkan tercampak keluar dari kenderaan dan disahkan meninggal dunia oleh pasukan perubatan,” katanya dalam kenyataan media, hari ini.

Semua mangsa di hantar ke hospital untuk tindakan lanjut dan operasi ditamatkan pada jam 6.45 pagi.


Sabah guna hak buat keputusan larangan merokok di premis makanan

KOTA KINABALU, 6 Jan – Penangguhan larangan merokok di semua restoran dan premis makanan di negeri ini menjadi penanda aras kepada kerajaan negeri Sabah menggunakan haknya dalam membuat keputusan berasaskan ordinan kerajaan tempatan negeri ini.

Keputusan itu dibuat sejajar dengan prinsip yang dipegang kerajaan negeri Sabah yang baharu dipimpin Ketua Menteri Datuk Seri Mohd Shafie Apdal yang mengutamakan Hak-Hak Sabah seperti terkandung dalam Perjanjian Malaysia 1963, sentiasa terjamin termasuk dalam soal penguatkuasaan larangan merokok di premis makanan.

Larangan merokok itu dikuatkuasakan bermula 1 Jan lepas di seluruh negara tetapi hanya Sabah dan Sarawak masih menangguhkan pelaksanaannya sementara menunggu keputusan mesyuarat Kabinet negeri masing-masing.

Sabah bersama negeri jirannya itu sependapat dengan kerajaan persekutuan dalam undang-undang antimerokok, namun dari segi penguatkuasaan mempunyai ordinan kerajaan tempatan sendiri.

Bagi menteri bertanggungjawab berkaitan Kesihatan dan Kesejahteraan Rakyat Sabah Datuk Stephen Wong menyifatkan beberapa perkara perlu dibuat termasuk berkaitan ordinan kerajaan tempatan untuk disahkan dalam mesyuarat Kabinet negeri pada minggu hadapan, dijangka pada Rabu sebelum keputusan pelaksanaan dibuat.

Pada masa sama, Wong mengakui larangan itu baik untuk orang ramai tetapi pelaksanaannya di Sabah memerlukan beberapa pelarasan berkaitan ordinan kerajaan tempatan sedia ada.

Keputusan Sabah itu juga dilihat sebagai berhati-hati bagi mendengar maklum balas daripada pelbagai pihak termasuk kalangan anggota Kabinet negeri.

Ini termasuklah dalam sektor pelancongan dengan Menteri Pelancongan, Kebudayaan dan Alam Sekitar Sabah Datuk Christina Liew, menyuarakan bahawa perkara ini perlu diteliti secara mendalam kerana ia melibatkan kedatangan pelancong.

Katanya tidak semestinya peraturan di Semenanjung itu diikuti di Sabah memandangkan Sarawak juga belum menguatkuasakannya.

Liew menyatakan kebimbangannya itu berasaskan industri pelancongan menjadi penjana penting kepada sumber ekonomi negeri ini.

Sependapat dengan Liew adalah Presiden Persatuan Ejen-Ejen Pelancongan dan Pengembaraan (MATTA), Datuk Tan Kok Liang mahu pihak berkaitan di Sabah berhati-hati dalam membuat keputusan melaksanakan larangan merokok di negeri ini agar tidak menjejaskan industri pelancongan.

Seramai 3.5 juta pelancong tempatan dan antarabangsa datang ke Sabah dalam tempoh 10 bulan pertama tahun lepas.

Dalam menangguhkan larangan merokok itu sebelum keputusan dibuat pada mesyuarat Kabinet negeri pada minggu hadapan, beberapa pihak termasuk pertubuhan menyatakan pendirian agar Sabah turut sama menguatkuasakan larangan itu.

Presiden Majlis Belia Sabah (MBS) Ahmad Farid Sainuri mahu larangan merokok itu dilaksanakan di Sabah disebabkan ia bukan hanya menyediakan persekitaran yang sihat kepada anak kecil, warga emas dan pesakit yang menghidap masalah pernafasan tetapi juga mampu menjadikan Sabah sebagai destinasi pelancongan setanding dengan negara maju.

Bagi Persatuan Kedai Kopi Pantai Barat Sabah, mereka menyokong larangan merokok disebabkan kebanyakan pelanggan mereka kalangan bukan perokok.

Pengerusinya Yong Chee Yun berkata sebagai tanda sokongan, pengusaha kedai kopi kalangan anggota persatuan itu sudah meletakkan papan tanda ‘Dilarang Merokok’ di premis mereka.

Namun, katanya, ada pelanggan tetap mereka dalam kalangan perokok tidak datang ke premis mereka sejak 1 Januari lepas dan ada yang datang akan merokok di luar premis atau sejauh tiga meter dari kawasan premis sejajar dengan arahan Kementerian Kesihatan.

Pada Oktober lepas, Kementerian Kesihatan mengumumkan larangan merokok di semua restoran, kopitiam dan pusat penjaja, malah tempat makan di ruang terbuka, di seluruh negara, berkuat kuasa 1 Januari 2019.

Mereka yang didapati merokok di kawasan larangan akan didenda sehingga RM10,000 atau berdepan hukuman penjara dua tahun manakala premis makan yang didapati membenarkan pelanggan mereka merokok akan dikenakan hukuman denda maksimum RM2,500.


Covid-19: 6 Kluster Baharu Direkodkan Di Sabah

KOTA KINABALU : Sebanyak enam kluster baharu COVID-19 direkodkan di Sabah hari ini dengan tiga daripadanya melibatkan jangkitan di tempat kerja, manakala selebihnya membabitkan kluster komuniti dan aktiviti keagamaan.

Menteri Perumahan dan Kerajaan Tempatan negeri Datuk Masidi Manjun berkata tiga kluster tempat kerja yang dikesan itu ialah Kluster Gipan Kolombong di sini yang mencatatkan 40 kes kumulatif, Kluster Tinabau di Kinabatangan (26 kes) dan Kluster Simpang Tiga di Ranau (14 kes).

“Kluster Gipan Kolombong tercetus di sebuah premis membancuh simen dengan kes indeks merupakan seorang pekerja lelaki berusia 28 tahun yang disahkan positif COVID-19 pada 21 Julai lepas manakala Kluster Tinabau dikesan pada 19 Julai lepas dengan kes indeks seorang lelaki berusia 49 tahun yang bekerja di sebuah ladang kelapa sawit,” katanya dalam kenyataan hari ini.

Masidi berkata Kluster Simpang Tiga dikesan merebak di sebuah pusat perubatan dengan kes indeksnya melibatkan seorang lelaki berusia 29 tahun yang dikesan positif pada 18 Julai lepas.

Beliau berkata kluster komuniti pula membabitkan Kluster Sogo-Sogo di Kampung Sogo-Sogo, Tongod yang merekodkan sembilan kes dan Kluster Jalan Tungku di Lahad Datu melibatkan jangkitan 35 kes.

Menurut Masidi, kluster keagamaan pula membabitkan Kluster Gerbang Kauran di Keningau, disyaki berpunca daripada pergaulan dalam kalangan ahli jawatankuasa masjid dan ahli keluarga dengan merekodkan sembilan kes kumulatif COVID-19, hingga kini.

Sabah hari ini mencatat 818 kes positif COVID-19, menjadikan jumlah kumulatif sebanyak 79,470 kes, manakala 537 pesakit turut dilaporkan sembuh menjadikan jumlah kumulatif 73,597 pesakit sembuh, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 leka berpesta dalam keadaan khayal ditahan

TAWAU: Polis menahan lapan individu, termasuk tiga wanita, yang leka berpesta dalam keadaan khayal disyaki bawah pengaruh dadah, dalam operasi bersepadu di sebuah kondominium di Jalan Kuhara, dekat sini, awal pagi tadi.

Hasil serbuan di unit kediaman tiga bilik disewa pada kadar RM300 itu mendapati ia dipercayai menjadi ‘port’ melepaskan gian menghisap dadah sehingga mereka tidak menyedari kehadiran pihak berkuasa kerana khayal.

Serbuan dijalankan sepasukan anggota dan pegawai Bahagian Siasatan Jenayah Narkotik (JSJN), Ibu Pejabat Polis Daerah (IPD) Tawau, diketuai Inspektor Mohd Firdaus Mohd Baharuddin, kira-kira jam 4.10 pagi.

Ketua Polis Daerah Tawau, Asisten Komisioner Fadil Marsus, berkata semua suspek berumur 22 hingga 45 tahun itu ialah antara 159 individu diperiksa dalam operasi lebih enam jam bermula 3 pagi di beberapa lokasi berasingan di sekitar daerah ini.

Beliau berkata, pemeriksaan di bilik utama kondominium itu pula menemui beg galas mengandungi dua helai baju-T, sehelai seluar jean dan seluar pendek milik salah seorang suspek.

“Hasil pemeriksaan lanjut menemui satu peket lutsinar berisi bahan hablur jernih disyaki dadah jenis syabu seberat 53 gram disembunyikan di sebalik pakaian itu,” katanya pada sidang media, di sini, hari ini.

Dalam operasi sama, sepasang suami isteri bersama tiga lelaki berumur 17 hingga 40 tahun turut ditahan kerana disyaki terbabit aktiviti penyalahgunaan dadah di kawasan penempatan setinggan di Bandar Sri Indah, Batu 10 Jalan Apas.

Selain itu, Fadil berkata, polis merampas 22 peket syabu seberat 11 gram yang dijumpai di dalam beg silang milik salah seorang suspek, disyaki untuk dijual dan kegunaan sendiri.

“Semua yang ditahan dibawa ke IPD Tawau untuk tindakan lanjut mengikut Seksyen 15(1)(a) Akta Dadah Berbahaya (ADB) 1952 dan Seksyen 12 (2) akta sama, manakala 39 tangkapan disiasat mengikut Akta Imigresen,” katanya.

Beliau menegaskan pihaknya akan melakukan operasi besar-besaran dari semasa ke semasa bagi membanteras aktiviti pengedaran dan penyalahgunaan dadah.

“Operasi besar-besaran ini seiring slogan ke arah ‘Tawau Sejahtera’ menjelang sambutan Hari Polis tidak lama lagi,” katanya. – Berita Harian


Hampir 24 Jam Berlalu, Siapa Ketua Menteri Sabah Baharu?

KOTA KINABALU: Selepas lebih 20 jam keputusan Pilihan Raya Negeri (PRN) Sabah secara rasmi diketahui, teka-teki siapa Ketua Menteri Sabah yang baharu masih belum terjawab.

Pemimpin-pemimpin parti Gabungan Rakyat Sabah (GRS) sudah pun menghadap Yang Dipertua Negeri Sabah, Tun Juhar Mahiruddin, pada Ahad.

Tinjauan sejak dari pagi sehingga artikel ini ditulis – individu terakhir yang meninggalkan Istana Negeri ialah Peguam Besar Negeri, Brenndon Keith Soh sekitar pukul 5.20 petang tadi.

Bagaimanapun, Brenndon enggan mendedahkan intipati pertemuan beliau dengan Tun Juhar.

Situasi menjadi semakin mendebarkan selepas Datuk Seri Bung Moktar Radin dan rombongan GRS iaitu Datuk Seri Hajiji Noor; Datuk Dr Jeffrey Kitingan dan Datuk Jahid Jahim sebelum itu memaklumkan Tun Juhar meminta tempoh untuk membuat keputusan.

Persoalannya, sampai bila rakyat Sabah perlu menunggu?

Di atas kertas, kemenangan 38 kerusi oleh GRS – Perikatan Nasional (PN) sebanyak 17 kerusi; Barisan Nasional (BN) (14); serta Parti Bersatu Sabah (PBS) (tujuh) memberi majoriti mudah untuk gabungan tersebut membentuk kerajaan baharu.

Kalau isu ‘kesepakatan’ GRS menjadi persoalan pokok – pastinya perkara itu sudah diperjelaskan oleh Hajiji kepada pemberita hari ini bahawa keputusan telah pun dibuat.

Ia sekali gus mengukuhkan andaian pemerhati politik dan rakyat bahawa gabungan tersebut sudah pun memutuskan siapa yang mahu diangkat sebagai Ketua Menteri Sabah yang baharu.

Selepas berdepan polemik dan pergolakan politik hampir sebulan – 27 September sepatutnya menjadi hari yang indah buat rakyat Sabah.

Namun, hari ini mereka bangun pagi dengan perasaan ‘terpinga-pinga’, sehingga saat ini.

Pasti, di pelosok kampung dan kedai kopi, topik ini hangat diperkatakan oleh mereka!

Jadi, adakah esok rakyat Sabah akan boleh menatap wajah Ketua Menteri baharu mereka di kaca televisyen dan media sosial? – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MP Tawau Tak Sertai Undi Belah Bahagi Kerana Di Sabah Atas Urusan Keluarga

KOTA KINABALU: Ahli Parlimen Tawau, Christina Liew antara wakil rakyat yang tiada di Dewan Rakyat ketika undian belah bahagi untuk meluluskan peruntukan 2 kementerian semalam kerana beliau berada di Sabah atas urusan keluarga.

Katanya, seorang ahli keluarganya di Kota Kinabalu perlu menjalani pembedahan kerana mengalami masalah kesihatan.

“Saya berada di Kuala Lumpur selama 3 minggu. Dua minggu menjalani kuarantin dan menghadiri sidang Parlimen selama seminggu.

“Khamis lalu adalah kali terakhir saya menghadiri sidang Parlimen sebelum terpaksa kembali ke Kota Kinabalu untuk beberapa hari kerana urusan keluarga. Saya akan kembali lagi (ke Kuala Lumpur) minggu depan,” katanya ketika dihubungi semalam.

Ketua PKR Sabah itu antara ahli Parlimen pembangkang dari Sabah yang tiada dalam Dewan Rakyat semalam ketika undian belah bahagi dijalankan untuk meluluskan peruntukan 2 kementerian.

Semalam, pembangkang gagal dalam 2 undian belah bahagi untuk menolak peruntukan Belanjawan 2021 buat Jabatan Perdana Menteri dan Kementerian Kewangan selepas dibahaskan di peringkat jawatankuasa.

Peruntukan untuk JPM diluluskan dengan 105 menyokong, 95 tidak setuju dan 20 ahli Parlimen tidak hadir, manakala 107 menyokong, 95 tidak setuju serta 18 orang tidak hadir ketika undian belah bahagi diadakan untuk peruntukan Kementerian Kewangan.

JPM diperuntukkan RM11.69 bilion, iaitu RM4.47 bilion bagi perbelanjaan mengurus dan RM7.2 bilion bagi perbelanjaan pembangunan.

Kementerian Kewangan pula mendapat peruntukan RM35.1 bilion, iaitu RM20.8 bili – FMT


Hanya Tinggal 3 SJR Di Tawau, 6 Ditamatkan Bermula Esok

TAWAU; 06 MEI 2020 (Rabu) – Sebanyak enam Sekatan Jalan Raya (SJR) di daerah Tawau yang dibuka bagi tujuan menyekat rantaian COVID-19 bermula arahan Perintah Kawalan Pergerakan (PKP) dilaksanakan 18 mac lepas akan ditutup bermula esok, manakala tiga lagi SJR akan dikekalkan.

Ketua Polis Daerah Tawau, ACP Peter Anak Umbuas dalam kenyataannya berkata, tiga SJR yang akan dikekalkan iaitu SJR di lokasi Kilometer 50 Jalan Tawau – Semporna, SJR Simpang Jambatan Putih dan SJR di RCP Kalabakan.

Bagaimanapun, katanya, ada kemungkinan SJR di RCP Kalabakan akan dipindahkan ke lokasi baharu di Maliau Basin.Manakala 6 SJR yang akan ditutup iaitu SJR Jalan Tiku, SJR Batu 2 Jalan Apas, SJR Jalan Kuhara, SJR Jalan Tawau Lama, SJR Jalan Utara dan SJR Jalan Tanjung Batu.

Kesemua enam lokasi SJR tersebut akan ditutup bermula 8 pagi esok, manakala semua anggota yang terlibat di SJR berkenaan akan ditugaskan bersama Team Pematuhan atau Op Payung.

Senarai SJR yang akan ditutup adalah:1) SJR Jalan Tiku2) SJR Batu 23) SJR Jalan Kuhara4) SJR Jalan Tawau Lama5) SJR Jalan Utara6) SJR Jalan Tg Batu

Manakala 3 lokasi SJR yang akan dikekalkan adalah:1) KM 50 Jalan Tawau-Semporna2) Simpang Jambatan Putih3) RCP Kalabakan (Akan dipindahkan ke Simpang Maliau Basin)


(Video) ‘Tolong! Tolong! Peragut!’ – Tak bayar kereta Honda City S+ 5 bulan, pemilik sembur racun serangga pada penarik kereta

Viral di media sosial ketika ini video seorang pemilik kereta Honda City S+ enggan menyerahkan keretanya itu kepada penarik kereta yang ditugaskan untuk berbuat demikian.

Difahamkan, pemilik kereta tersebut gagal membuat bayaran bulanan selama lima bulan pada pihak Maybank Langkawi.

Berdasarkan video yang dimuat naik oleh Benjamin Al Shariff, wanita terbabit enggan menyerahkan kereta itu biarpun wakil penarik kereta telah duduk di tempat duduk pemandu.

Lebih teruk lagi, dia bertindak menyembur racun serangga ‘Baygon’ terhadap penarik kereta yang merakam video itu sebagai bukti, sambil menjerit meminta tolong kononnya dia diragut.

Enggan mengeruhkan lagi keadaan, lelaki berkopiah itu keluar dari kereta dan terpaksa membiarkan saja wanita itu beredar sebelum mereka membuat laporan polis.

Difahamkan, selepas membuat laporan polis, krew penarik kereta pergi ke rumah pemilik kereta tersebut untuk mendapatkan kereta itu. Tetapi usaha mereka terbantut selepas adik kepada wanita itu tampil mengugut akan mencederakan mereka dengan senjata tajam.


Rakyat Sabah Ke Luar Negara Sebelum 28 Dis Perlu Dikuarantin – Hajiji

KOTA KINABALU: Kerajaan negeri memutuskan rakyat Sabah yang bertolak menunaikan umrah dan keluar negara sebelum 28 Dis lalu perlu menjalani kuarantin sekembalinya mereka ke Malaysia.

Ketua Menteri, Hajiji Noor berkata, mereka yang kembali ke Malaysia dibenarkan meneruskan perjalanan ke Sabah dan perlu menjalani kuarantin di negeri itu.

“Ia juga tertakluk kepada ujian pengesanan Covid-19 (RT-PCR) yang disahkan negatif sebelum bertolak ke Sabah.

“Kerajaan negeri akan menyediakan perkhidmatan doktor berdaftar bagi menjalani ujian pengesanan Covid-19 (RT-PCR) di pintu masuk Lapangan Terbang Antarabangsa Kuala Lumpur (KLIA) secara percuma kepada rakyat Sabah yang menunaikan umrah dan keluar negara sebelum 28 Dis,” katanya dalam kenyataan.

Hajiji berkata, kerajaan negeri menyediakan penginapan kepada rakyat Sabah yang menunaikan umrah dan keluar negara sebelum 28 Dis, serta mereka yang disahkan positif perlu menjalani kuarantin di Kuala Lumpur.

Katanya, kerajaan juga akan menyalurkan bantuan melalui Yayasan Kebajikan Sabah dan diselaraskan bersama Pejabat Perhubungan Sabah di Kuala Lumpur.

“Bagi rakyat Sabah yang bertolak menunaikan umrah dan keluar negara selepas 28 Dis, sekembalinya ke Malaysia akan diwajibkan menjalani kuarantin tujuh atau 10 hari di Kuala Lumpur.

“Kos kuarantin, termasuk penginapan dan sebagainya ditanggung jemaah umrah atau ejen pelancongan umrah masing-masing,” katanya.

Beliau berkata, kos kuarantin termasuk penginapan dan sebagainya bagi rakyat Sabah yang pulang dari luar negara pula ditanggung sendiri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Anthony Pemangku Presiden SAFA

KOTA KINABALU: Menteri Pembangunan Infrastruktur Datuk Peter Anthony dilantik sebagai pemangku Presiden Persatuan Bola Sepak Sabah (Safa) yang baharu.

Jawatan tersebut kosong selepas Alijus Sipil meletak jawatan baru-baru ini.-SabahNewsToday


Covid-19: Sabah Catat 207 Kes Positif & Satu Kluster Baharu

KOTA KINABALU: Sebanyak 207 kes baharu COVID-19 dicatatkan hari ini dengan satu lagi kluster baharu dilaporkan.

Menteri Kerajaan Tempatan dan Perumahan Datuk Seri Masidi Manjun berkata, Kluster Milenium, Tawau merekodkan sebanyak 31 kes.

Katanya, Sandakan mencatatkan kes tertinggi iaitu sebanyak 36 kes, diikuti Tawau 28 kes, Kunak 22 kes, Kota Kinabalu 22 kes, Penampang 17 kes, Tuaran 12 kes, Lahad Datu 12 kes, Kota Belud 10 kes, Putatan 10 kes, Beaufort 9 kes, Kudat 7 kes, Sipitang 5 kes, Semporna 4 kes, Kinabatangan, papar dan masing-masing 3 kes.

Sementara itu katanya, Ranau, Kota Marudu, Tenom dan Kalabakan semua mencatatkan satu kes sahaja.

Katanya, daerah yang tidak mencatatkan sebarang kes ialah Beluran ,Telupid, Tongod, Pitas,Kuala Penyu, Nabawan dan Tambunan.


Namaku Isnin Puasa

KEUNIKAN namanya, Isnin bin Puasa pastinya menarik perhatian ramai apabila umat Islam dijangka menyambut Ramadan, esok.

Bagi Isnin Puasa, 74, nama yang diberikan arwah bapanya, Puasa Sabtu sesuatu yang cukup istimewa dan secara kebetulan umat Islam dijangka mula berpuasa, esok.

Peneroka Felda itu berkata, namanya, Isnin adalah nama biasa namun sebaik digabungkan dengan nama bapanya, Puasa, ia menjadi Isnin Puasa.

“Secara kebetulan kita akan berpuasa esok (Isnin) dan kesempatan itu saya mengucapkan selamat berpuasa,” katanya ketika ditemui di rumahnya di Felda Kepis, Bahau, hari ini.

Katanya lagi, sepanjang hayat arwah, bapanya tidak pernah menceritakan sebab nama itu diberikan kepadanya.

“Saya menganggap nama ini sangat istimewa. Sewaktu bersekolah rendah, kawan-kawan sering menyakat dan menjadikannya bahan jenaka, namun saya tidak pernah mengambil hati.

“Ada juga penduduk di Felda ini menyakat supaya berpuasa pada Isnin ini tetapi saya hanya tersenyum,” katanya yang berasal dari Alai, Melaka dan menetap di Felda itu sejak 17 April 1982.

Dia yang ditemani isteri, Mariah Ibrahim, 64, berkata, datuk sebelah bapanya bernama Sabtu dan jika digabungkan semua nama menjadi Isnin Bin Puasa Bin Sabtu.

“Saya adalah Isnin Puasa manakala arwah bapa, Puasa Sabtu,” katanya yang memiliki ibu bernama Pon Jambol.

Menurutnya lagi, dia beberapa kali meraikan Ramadan dan mula berpuasa pada Isnin dengan kali terakhir pada 6 Jun 2016.

ISNIN menunjukkan kad pengenalannya. FOTO Amran Yahya

Sementara itu, Mariah berkata, nama individu yang menggunakan nama hari seperti Ahad, Isnin, Khamis, Jumaat dan Sabtu adalah sesuatu yang biasa di kampung halamannya di Durian Tunggal, Melaka.

“Ketika mula mengenali suami, saya tidak merasakan nama suami pelik tetapi ia mungkin unik berbanding orang kebanyakan,” katanya yang memiliki tujuh anak berusia 42 hingga 23 tahun.

Sementara itu Pensyarah Kanan Fakulti Bahasa dan Komunikasi, Universiti Pendidikan Sultan Idris, Profesor Madya Datuk Paduka Dr Mohd Rosli Saludin berkata, kebanyakan masyarakat terdahulu menggunakan alam semula jadi sebagai nama mereka.

Pakar sejarah itu berkata, ada yang menggunakan nama tumbuh-tumbuhan, persekitaran, objek dan hari sebagai gelaran diri.

“Nama Isnin dan Puasa adalah gabungan nama hari dan bulan. Ia mungkin diilhamkan ketika kelahiran pada waktu berkenaan.

“Namun zaman berubah dan masyarakat pada hari ini gemar meletakkan nama anak mengikut budaya asing selain ada memilih nama kitab agama yang mempunyai maksud tersendiri,” katanya.

Katanya lagi, jika nama dahulu masih dikekalkan pada zaman ini, generasi muda mungkin beranggapan individu berkenaan ketinggalan zaman. – Harian Metro


Kanak-Kanak Tular Tunjuk Jari Tengah Mohon Maaf

JAKARTA: Media sosial sebelum ini dikecohkan dengan video yang memaparkan seorang kanak-kanak lelaki menunjukkan jari tengah ketika dia membonceng motosikal bersama seorang wanita.

Dalam video tersebut, wajah bersahaja kanak-kanak lelaki itu menarik perhatian pelbagai pihak yang menyifatkannya sebagai ‘muka tiada perasaan’.

Video tersebut menjadi tular di seluruh dunia sehingga mendapat perhatian pempengaruh media sosial antarabangsa seperti Khaby Lame dan bintang K-pop, Siwon daripada kumpulan Super Junior.

Portal Suara.com melaporkan, kanak-kanak itu dikenali sebagai Im Kamaludin, berasal dari Thailand.

Kanak-kanak itu juga mempunyai akaun Facebook @kamaludinofficial19.

Menerusi Facebook, kanak-kanak itu memaklumkan dia berasa malu dengan video tersebut dan berharap tiada lagi pihak yang berkongsi video berkenaan.

Im juga memaklumkan dia tidak sangka video tersebut menjadi tular di seluruh dunia.

Mengakui aksinya tidak sopan, Im meminta supaya tiada kanak-kanak lain mengikuti tindakannya.

”Mulanya saya tidak tahu apa maksud isyarat jari tengah dan selepas mengetahuinya, saya berasa malu.

“Saya mohon maaf dan berharap tiada sesiapa akan ikuti perbuatan saya,” katanya.

Di sebalik video tersebut, kini Im mula terkenal dalam kalangan masyarakat di Thailand, malah banyak orang tidak melepaskan peluang untuk bergambar jika berjumpa dengannya. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maut Badan Putus Dua Kemalangan Di Jalan Telupid – Ranau

BELURAN: Badan seorang penunggang motosikal putus dua selepas terbabit dalam kemalangan di Kilometer 9, Jalan Telupid ke Ranau, berdekatan Kampung Tapaang, semalam.

Dalam kejadian jam 9.30 malam itu, mangsa yang hanya dikenali sebagai Rahim, 45, maut serta-merta di lokasi kejadian.

Ketua Polis Daerah Beluran, Superintendan Kasim Muda berkata, kemalangan membabitkan tiga kenderaan yang sedang dalam perjalanan menuju ke arah sama iaitu dari arah Ranau ke Telupid.

Menurutnya, siasatan awal mendapati penunggang motosikal mengekori rapat sebuah treler sebelum dilanggar dari belakang oleh pacuan empat roda.

“Penunggang motosikal itu berada di antara treler dan pacuan empat roda. Mangsa kemudiannya tersepit akibat rempuhan dari belakang.

“Penunggang meninggal dunia di lokasi kejadian manakala pemandu treler berusia 44 tahun dan pemandu pacuan empat roda berumur 56 tahun tidak mengalami kecederaan.

“Siasatan awal mendapati ketika kemalangan keadaan gelap tanpa lampu jalan serta kejadian berlaku kawasan berselekoh,” katanya dalam satu kenyataan media, hari ini.

Kasim berkata, mayat dihantar ke bilik mayat Hospital Telupid untuk bedah siasat.

“Pemandu pacuan empat roda ditahan di Balai Polis Telupid untuk siasatan lanjut.

“Siasatan masih diteruskan mengikut Seksyen 41(1) Akta Pengangkutan Jalan 1987,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengecualian Sewa Pasar Malam, Pasar Tani Seluruh Sabah Sehingga 2021

SANDAKAN: Pengecualian bayaran sewa pasar malam dan pasar tani  yang diberikan Kerajaan Sabah sejak awal tahun ini di beberapa kawasan kini berkuat kuasa di seluruh negeri bermula hari ini.

Berita baik itu diumumkan Ketua Menteri, Datuk Seri Mohd. Shafie Apdal bagi membantu lebih 22,000 peniaga yang terjejas sejak beberapa bulan lalu akibat penularan pandemik Covid-19.

Beliau berkata, pelaksanaan itu melibatkan semua gerai termasuk trak makanan (food truck) yang membuka perniagaan di pusat-pusat jualan terlibat.

“Di gerai-gerai bayar RM1 satu hari pasar malam bayar kadang-kadang itu RM60 satu hari ada lagi truck, tamu RM2 pasar malam RM60 ada truck lagi hampir 22,000 usahawan.

“Di Jalan Gaya di Kota Kinabalu di Sandakan dan hari ini saya nak maklumkan kerajaan negeri kecualikan pembayaran pasar malam, truck semuanya ini sampai tahun 2021 tahun ini dengan tahun depan.

“Pasal Covid-19 orang susah dia mahu cari makan bayar RM60 berapa hasil dia dapat mungkin RM30, mungkin RM20 untuk mengurangkan bebanan dan kita lakukan saya maklumkan tiada pungutan,” katanya.

Beliau berkata demikian ketika berucap dalam Majlis Penyerahan Bantuan Input Pertanian, Pelancaran Projek Inkubator Usahawan Pertanian dan Penyerahan Geran Tanah serta Pelancaran Electronic Planning Permission System Daerah Sandakan hari ini.

Awal tahun ini, Kabinet Sabah telah meuluskan pengecualian bayaran sewa berkenaan namun tidak melibatkan seluruh negeri, justeru pengumuman terbaharu itu adalah berita baik buat semua peniaga terlibat.

Dalam sidang akhbar di program itu, Mohd. Shafie berkata, pengecualian tersebut melibatkan jumlah hasil sebanyak RM7 juta yang mampu dikutip kerajaan setiap tahun.

“Sebenanrya kita sudah umumkan tahun lalu tentang pengecualian sewa bagi pasar malam, gerai-gerai yang ada sama ada gerai hari minggu di setiap kawasan majlis perbandaran saya ingat hampir 22,000 orang terbabit.

“Saya maklumkan tadi kita tidak pungut hasil untuk pasar malam untuk kedai-kedai seperti food truck saya ingat hasil yang biasa kita peroleh dalam lingkungan RM6 juta ke RM7 juta setiap tahun yang kita lepaskan,” jelas beliau. – BorneoToday


Penunggang Motosikal Maut Rempuh Van Di Tuaran

TUARAN: Lelaki maut selepas motosikal yang ditunggangnya merempuh sebuah van dalam kemalangan di simpang tiga Jalan Pendamai 1, Jalan Tuaran-Kota Belud, hari ini.

Dalam kejadian jam 2.45 petang itu, mangsa berusia 34 tahun parah di bahagian badan dan kepala serta disahkan meninggal dunia di lokasi kejadian.

Ketua Polis Daerah Tuaran, Deputi Superintendan Mohd Hamizi Halim berkata, kemalangan membabitkan motosikal dan van.

“Siasatan awal di lokasi kejadian, mendapati van yang dipandu lelaki berusia 61 tahun itu dalam perjalanan dari arah Tuaran menuju ke arah Kota Belud manakala motosikal yang ditunggang mangsa dari arah Kota Belud menuju ke arah Kota Kinabalu.

“Ketika kejadian, mangsa berada di jalan lurus dan telah terlanggar van yang keluar secara tiba-tiba dari simpang tiga Jalan Pendamai 1,” katanya dalam kenyataan media, hari ini.

Katanya, akibat kejadian itu, mangsa tidak sempat mengelak lalu terlanggar bahagian hadapan kanan van terbabit.

“Mangsa mengalami kecederaan parah di badan dan kepala serta disahkan meninggal dunia oleh pegawai perubatan dari Hospital Tuaran yang tiba di lokasi kejadian.

“Pemandu van pula tidak mengalami sebarang kecederaan namun kedua-dua kenderaan rosak di bahagian depan serta dibawa ke Ibu Pejabat Polis Daerah (IPD) Tuaran untuk tindakan lanjut,” katanya.

Mohd Hamizi berkata, kes disiasat mengikut seksyen 41(1) Akta Pengangkutan Jalan 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nikah Depan Jenazah Bapa

JAKARTA: Kerana terlampau mengasihi lelaki yang membesarkannya, pasangan pengantin dari Samarinda melangsungkan akad nikah di depan jenazah si bapa.

Pasangan mempelai, Romadhony Putra Pratama dan isterinya mahu perkahwinan itu disaksikan arwah walaupun hanya sekujur mayat.

Mangsa yang juga Ketua Dewan Perwakilan Rakyat Daerah (DPRD) Samarinda, Siswadi meninggal dunia selepas rebah ketika bersukan dipercayai diserang angin ahmar.

Lima jam selepas bapanya disahkan meninggal dunia, anak sulung arwah Romadhony memutuskan melangsungkan akad nikah di depan jenazah itu sebelum dikebumikan.

“Saya diberitahu bapa sudah meninggal dunia ketika di hospital dan memutuskan supaya akad nikah kami dilangsungkan di depan jenazah papa,” katanya.

Keputusan itu diambil sebagai penghormatan pada bapanya yang pastinya mahu menyaksikan detik indah mereka disatukan sebagai suami isteri.

“Walaupun hanya jasad. Tapi saya yakin roh Papa masih ada di sekitar saya dan menyaksikan saya meminang isteri sekarang ini,” katanya.

Katanya, bapanya sudah menyampaikan mengenai rancangan pernikahan mereka tahun ini kepada rakan mereka.

“Papa sudah beritahu (mengenai pernikahan mereka) jika ke mana-mana. Walaupun tiada persiapan dibuat, tetapi memang ada perbincangan dibuat keluarga mengenai pernikahan kami,” katanya.- Agensi


Bung Moktar Ketuai Jentera Pilihan Raya Adalah Langkah ‘Bunuh Diri’ – Rahman Dahlan

DAMANSARA: Keputusan meletakkan Datuk Seri Bung Moktar Radin mengetuai jentera bagi menghadapi Pilihan Raya Negeri (PRN) Sabah, adalah langkah ‘bunuh diri’, tegas Ahli Majlis Tertinggi UMNO Datuk Seri Abdul Rahman Dahlan.

Dalam satu sidang media tergempar malam ini, beliau menggesa Presiden UMNO, Datuk Seri Ahmad Zahid Hamidi untuk mengkaji semula keputusan pelantikan Pengerusi Badan Perhubungan UMNO Negeri Sabah itu.

Dakwanya, Bung Moktar yang juga Ahli Parlimen Kinabatangan sedang dibelenggu dengan perbicaraan kes mahkamah, justeru akan menyebabkan UMNO Sabah pada kedudukan yang tidak stabil untuk memenangi hati rakyat.

“Kami berpandangan, seseorang yang menjadi ketua jentera pilihan raya mestilah bebas daripada persepsi negatif, yang boleh dimanipulasi pihak lawan, mempunyai kredibiliti tidak boleh dipersoalkan rakyat dan tidak dibebankan dengan masalah peribadi, yang boleh menjejaskan sokongan pengundi kepada UMNO dan rakan-rakan.

“Kami yakin pendirian kami disokong ramai kepimpinan UMNO Sabah, serta rakyat Sabah sendiri,” dakwanya.

Dalam satu sidang media di Parlimen awal hari ini, Ahmad Zahid telah mengumumkan Bung Moktar akan mengetuai jentera pilihan raya Barisan Nasional (BN), serta diberi kuasa penuh untuk menentukan agihan kerusi dan calon Ketua Menteri seterusnya.

Beliau berkata, ia adalah selaras dengan kuasa autonomi UMNO Sabah, yang diwartakan pada Perhimpunan Agung UMNO tahun lepas.

Mengulas lanjut, Abdul Rahman, yang juga bekas Ahli Parlimen Kota Belud secara tegas mendakwa, keputusan meletakkan Bung Moktar sebagai ketua, bukan sahaja satu penghinaan kepada UMNO Sabah, malah kepada rakyat Sabah secara amnya.

Ujarnya lagi, keputusan itu seolah-olah memalapkan peluang UMNO untuk kembali merebut pentadbiran negeri daripada Parti Warisan Sabah (Warisan) yang diterajui oleh Ketua Menteri, Datuk Seri Mohd Shafie Apdal.

“UMNO dan rakan-rakan kami di Sabah, parti-parti komponen lain, mempunyai peluang besar untuk menang, memandangkan, Warisan kini cukup lemah, pentadbiran yang gagal, kepimpinan lemah dan sebagainya. We have all the reasons to win this.

“Jadi yang kita bagi peluru kepada pihak lawan kenapa? Jangan kita tembak kaki kita sendiri, dan memberi peluang kepada pihak lawan untuk manipulasi kelemahan kita,” katanya lagi.

Menurutnya lagi, beliau bersama 12 Ketua UMNO Bahagian yang hadir pada sidang media malam ini, telah datang ke Kuala Lumpur untuk bertemu dengan Ahmad Zahid, malangnya permintaan itu tidak dilayan.

Ia sekali gus memaksa mereka melakukan sidang media tergempar itu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vaksin Monovalen Oral Polio (mOPV) Dilaksanaka Semula Jun Ini

KOTA KINABALU, 7 Mei: Pemberian vaksin monovalen oral Polio (mOPV) di Sabah yang sepatutnya dilaksanakan pada April lepas telah dijadualkan semula awal bulan depan.

Pengarah Jabatan Kesihatan Negeri Sabah (JKNS), Datuk Dr Christina Rundi, berkata sejak Disember tahun lalu, JKNS telah melaksanakan Kempen Imunisasi Polio Sabah (KIPS) bagi kanak-kanak berumur di bawah 13 tahun yang seharusnya menerima dua dos vaksin bivalen oral Polio(bOPV) dan dua dos mOPV.

“Dalam tempoh Perintah Kawalan Pergerakan (PKP) dilaksanakan, prestasi pencapaian liputan imunisasi di negeri ini sedikit menurun,” katanya, dalam kenyataan, di sini hari ini.

Dr Christina berkata secara keseluruhannya seramai 681,161 atau 79.83 peratus kanak-kanak berumur di bawah 13 tahun telah diberi suntikan dos pertama bOPV manakala dos kedua hanya 43.2 peratus.

Beliau berkata JKNS menyasarkan liputan imunisasi pada tahap 95 peratus untuk memastikan imuniti kelompok bagi menyekat penularan jangkitan polio dalam komuniti.

Sabah merekodkan empat kes polio sejak Disember tahun lalu iaitu dua kes di Sandakan dan masing-masing satu kes di daerah Tuaran dan Kinabatangan.


Tiada Sambutan Kaamatan, Unduk Ngadau Di Hongkod Koisaan

KOTA KINABALU: Persatuan Kebudayaan Kadazandusun (KDCA) tidak membenarkan sambutan pesta Kaamatan dan pertandingan Unduk Ngadau di Hongkod Koisaan tahun ini.

Timbalan Menteri Pelancongan, Kesenian dan Kebudayaan merangkap Timbalan Presiden KDCA, Datuk Dr Jeffrey G Kitingan, berkata keputusan kerajaan Sabah untuk meneruskan perayaan terbabit melanggar peraturan Perintah Kawalan Pergerakan Bersyarat (PKPB).

“Pihak KDCA membincangkan perkara ini. Jika pertandingan Unduk Ngadau dilakukan, peserta sudah tentu akan menyiapkan dandanan rambut dan solekan.

“Ini satu punca paling berisiko yang mengundang penularan virus COVID-19. Oleh itu, amatlah tidak sesuai untuk mengadakan pertandingan di KDCA.

“Kita membuat keputusan untuk tidak mengadakan perayaan di KDCA dan kita tidak akan berganjak dari keputusan terbabit.

“Sekiranya kerajaan negeri Sabah tetap ingin meneruskan perayaan itu, mereka boleh mencari tempat lain tetapi bukan KDCA. Itu terpulang kepada mereka,” katanya.

Beliau berkata sedemikian dalam satu sidang media selepas sesi dialog bersama ketua jabatan dan agensi di bawah Kementerian Pelancongan, Seni dan Budaya di sini, hari ini.

Turut hadir, Pengarah MOTAC Sabah, Ag Ahmad Zaki Abu Bakar.

Jeffrey berkata, kerajaan akan mengaktifkan semula industri pelancongan pada hujung tahun ini agar industri pulih.

“Kita akan fokus bermula pelancongan domestik, kemudian pelancongan serantau membabitkan negara negara jiran seperti Brunei, Singapura, Filipina, Indonesia dan sebagainya.

“Sekarang kita akan mencari jalan untuk melakukannya dan antara satu cadangan dengan membenarkan aktiviti pelancongan di zon hijau,” katanya.

Beliau berkata, pelancongan aktiviti luar seperti mendaki bukit, menyusuri hutan dan menyelam skuba seharusnya dibenarkan beroperasi semula.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


COVID-19: 5 Kes Baharu, 10 Sembuh Di Sabah, Dibenarkan Pulang Hari Ini

KOTA KINABALU: Seramai 10 pesakit jangkitan Covid-19 di Sabah telah sembuh dan dibenarkan pulang, hari ini.

Angka itu menjadikan jumlah keseluruhan pesakit yang telah sembuh di negeri ini ialah seramai 23 orang, setakat ini.

Kes-kes pesakit Covid-19 yang sembuh di Sabah, hari ini, ialah di Beaufort dan Sipitang masing-masing seramai tiga orang serta Tawau, Tuaran, Kota Belud, dan Papar masing-masing seorang.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Sementara itu, lima lagi kes baharu direkodkan di Sabah, hari ini, menjadikan jumlah keseluruhan setakat ini sebanyak 215 kes.

Sandakan dan Penampang masing-masing meningkat sebanyak dua kes manakala satu lagi kes baru berlaku di Lahad Datu.

Sehingga kini juga, Tawau masih kekal sebagai kawasan paling banyak merekodkan kes Covid-19 dengan jumlah sebanyak 63 kes.

Lahad Datu pula kekal daerah kedua tertinggi dengan jumlah 36 kes disusuli Kota Kinabalu yang mencatat jumlah 29 kes.

Dua daerah berjiranan, Sandakan dan Kinabatangan masing-masing menjadi daerah keempat dan kelima tertinggi mempunyai kes Covid-19 apabila masing-masing merekodkan 19 dan 14 kes.

Satu lagi daerah mencatatkan lebih daripada 10 kes ialah Tuaran yang kini merekodkan jumlah 12 kes Covid-19.

Jumlah keseluruhan lain-lain daerah setakat ini ialah Beaufort sebanyak lapan kes, Kunak dan Putatan masing-masing tujuh kes, Kota Belud (5), Sipitang (4), Penampang (4), Papar (2), dan Ranau (2), Semporna (2) dan Tambunan (1).

Kes kematian akibat Covid-19 di negeri ini juga kekal satu kes iaitu di Tawau.

Sementara itu, Sabah kekal negeri kelima tertinggi mencatat kes Covid-19 selepas Selangor yang kini merekodkan 863 kes, Kuala Lumpur (543) dan Johor (416) dan Sarawak (239). – Berita Sabah


KDN Kenal Pasti 37 Titik Pendaratan Warga Asing Di Sabah

KOTA KINABALU: Kementerian Dalam Negeri (KDN) mengenal pasti 37 titik pendaratan warga asing membabitkan 10 daerah di negeri ini susulan Op Benteng Covid yang dilancarkan sejak April lalu.

Semua titik pendaratan itu membabitkan 11 kawasan di Sandakan, lima kawasan di Lahad Datu, empat kawasan di Daerah Tawau, Kudat dan Beluran.

Lain-lain kawasan yang turut dikenal pasti termasuk dua di Kota Kinabatangan dan Kota Marudu serta masing-masing satu di Semporna dan Pitas.

Menterinya, Datuk Seri Hamzah Zainuddin, berkata operasi berkenaan dilaksanakan secara bersepadu dalam ‘National Task Force’ (NTF) bersama agensi lain yang diketuai Panglima Angkatan Tentera Malaysia.

Katanya, tujuan utama operasi berkenaan dijalankan adalah bagi menyekat kemasukan pendatang asing tanpa izin (PATI) dengan memperkukuhkan kawalan sempadan negara bagi mengelakkan penularan wabak berkenaan.

“Kawalan sempadan ini dilakukan di dua lokasi sempadan daratan iaitu lorong tikus dan lokasi lain yang dikenal pasti menjadi tempat mendarat PATI.

“Sepanjang operasi Op Benteng ini, seramai 556 anggota dan pegawai dikerah bagi menjalankan tugasan pemantauan,” katanya pada sidang media selepas melakukan pemantauan di Pusat Tahanan Sementara (PTS), Manggatal, di sini, hari ini.

Hamzah berkata, kejayaan operasi ini jelas terbukti dengan hanya tiga kes cubaan meloloskan diri masuk ke sempadan negara dikesan.

Sementara itu, dalam perkembangan lain, Hamzah memberitahu, sebanyak 14 projek pembangunan fizikal diteruskan dalam fasa pembinaan membabitkan nilai kos RM1 bilion.

Daripada jumlah itu, sebanyak RM31,081,499 diperuntukkan kepada agensi di Sabah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Kanak-Kanak Ditemukan Tanpa Tangan & Kepala Disyaki Dibaham Buaya

KINABATANGAN : Misteri kehilangan seorang kanak-kanak lelaki Selasa lalu terjawab apabila mayatnya ditemui dalam keadaan mengerikan dipercayai dibaham buaya di sungai Kampung Batu Putih, Kinabatangan, Sabah, hari ini.

Mayat kanak-kanak berusia lapan tahun itu ditemukan pada 1.50 petang, kira-kira 3.5 kilometer dari lokasi dia dilaporkan hilang.

Ketua Balai Bomba dan Penyelamat (BBP) Kota Kinabatangan Nurul Azlan Shah Jamalludin berkata, mangsa ditemukan dalam keadaan separuh badannya hilang.

“Anggota yang hilang ialah kedua belah tangan, kaki kiri dan kepala berkemungkinan dibaham buaya,” katanya menurut laporan Sinar Harian.

Terdahulu, operasi mencari dan menyelamat yang memasuki hari ketiga dimulakan pada 7.40 pagi tadi.

Katanya lagi, mayat mangsa kemudian diserahkan kepada polis untuk tindakan selanjutnya.

“Operasi ditamatkan pada 2.05 petang,” katanya.

Media sebelum ini melaporkan mangsa dikhuatiri lemas selepas mandi di sungai berkenaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Sebahagian Dari PH, Kata UMNO

KIMANIS: Timbalan Presiden Umno Mohamad Hasan mendakwa Warisan adalah parti Pakatan Harapan yang “berpura-pura” selepas parti yang berpangkalan di Sabah itu menyeru pengundi di negeri itu menolak Barisan Nasional.

Beliau berkata parti yang dipimpin bekas naib presiden Umno, Shafie Apdal, sebenarnya, “parti pro-persekutuan yang berpura-pura menjadi pro-Sabahan” yang tahu ramai rakyat Sabah tidak menyukai Putrajaya.

Mohamad berkata rakyat Sabah tidak sukakan kerajaan persekutuan berpunca dari kawalannya terhadap cukai, sumber minyak dan gas serta komoditi, di mana ahli politik menyalahkan kekurangan pembangunan di negeri itu.

“Hakikatnya, Warisan adalah sama dengan PH. Tetapi mereka tahu sentimen di sini. Orang di sini tidak suka parti yang mempunyai kaitan dengan kerajaan persekutuan.

“Jika Warisan mendakwa mereka bukan sebahagian daripada PH, maka mengapa mereka mempunyai 3 menteri persekutuan dan 3 timbalan menteri persekutuan? Begitu juga dengan Kabinet Sabah, di mana Shafie memasukkan pemimpin PKR dan DAP sebagai menteri,” katanya kepada pemberita selepas ceramah Barisan Nasional di Kampung Brunei berhampiran Bongawan, malam tadi.

Semalam, pemimpin Warisan dan Upko menggesa rakyat Sabah tidak terpengaruh dengan parti yang berpangkalan di semenanjung seperti Umno dan PAS di negeri itu.

Sementara itu, bekas menteri BN Abdul Rahman Dahlan berkata Warisan tidak sepatutnya memisahkan dirinya daripada kegagalan dasar Putrajaya.

Beliau berkata pemimpin Warisan harus dipersalahkan sama seperti pemimpin PH kerana kegagalan dasar ini.

Rahman juga berkata, bekas menteri luar Anifah Aman, yang kemenangannya di Kimanis pada pilihan raya umum lalu diisytiharkan batal dan tidak sah oleh mahkamah, akan membantu kempen calon Umno, Mohamad Alamin dalam pilihan raya kecil itu.

Mohamad Alamin akan berdepan 1 lawan 1 dengan Karim Bujang dari Warisan untuk merebut kerusi Parlimen itu pada 18 Jan ini.


PKPD Di Seluruh Kampus UMS Kota Kinabalu

KOTA KINABALU: Perintah Kawalan Pergerakan Diperketatkan (PKPD) di tiga Kolej Kediaman Universiti Malaysia Sabah (UMS) yang diumumkan semalam diperluaskan ke seluruh kampus universiti itu bermula hari ini.

Jurucakap COVID-19 Sabah, Datuk Masidi Manjun, berkata langkah itu diambil berdasarkan penilaian semasa risiko penularan COVID-19 di lokaliti berkenaan yang dilakukan pihak berkuasa.

Katanya, Kementerian Kesihatan (KKM) setuju PKPD dikuatkuasakan di kampus UMS Kota Kinabalu selama dua minggu, hingga 18 April ini.

“Jawatankuasa Pengurusan Bencana Daerah (JPBD) Kota Kinabalu sudah mengatur gerak dan menyelaraskan keperluan kawalan pergerakan keluar masuk di lokaliti berkenaan,” katanya dalam kenyataan, malam ini.

Berikutan pelaksanaan PKPD di seluruh kampus UMS Kota Kinabalu itu, pelajar dan kakitangan universiti dilarang keluar dari kediaman masing-masing kecuali ada keperluan penting dengan kebenaran pihak polis.

Semua laluan keluar masuk kawasan PKPD itu turut ditutup manakala polis bertanggungjawab melaksanakan kawalan di kawasan jangkitan dengan kerjasama agensi lain.

Semalam, Menteri Kanan (Keselamatan), Datuk Seri Ismail Sabri Yaakob mengumumkan pelaksanaan PKPD di tiga Kolej Kediaman UMS iaitu Kolej Kediaman Tun Mustapha, Kolej Kediaman Tun Fuad dan Kolej Kediaman Tun Pengiran Ahmad Raffae.

Sementara itu, Sabah hari ini merekodkan 65 kes baharu COVID-19 dengan dua kematian di Tawau, manakala 61 pesakit dilaporkan sembuh. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 3,680 Kes Positif Baharu , 7 Kematian Hari Ini

PUTRAJAYA: Sebanyak 3,680 kes baharu COVID-19 dicatatkan hari ini, menjadikan 194,114 kes keseluruhan dilaporkan di Malaysia.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu seramai 42,389 kes yang masih aktif dengan kebolehjangkitan COVID-19.

Katanya, Johor mencatatkan jumlah kes harian tertinggi hari ini iaitu 1,069 kes, diikuti Selangor dengan 822 kes dan Kuala Lumpur iaitu 698 kes.

“Sehingga kini seramai 314 kes sedang dirawat di Unit Rawatan Rapi (ICU) dan 122 daripadanya memerlukan bantuan pernafasan,” katanya dalam kenyataan di sini hari ini.

Bagi kes kematian yang dilaporkan hari ini, Dr Noor Hisham berkata terdapat tujuh kes dilaporkan membabitkan kesemua warganegara.

Ia menjadikan jumlah kes kematian disebabkan oleh COVID-19 di negara ini sebanyak 707 kes.

Dalam pada itu, Dr Noor Hisham turut memaklumkan sehingga jam 12 tengah hari ini hanya 1,858 kes sembuh dicatatkan dan menjadikan jumlah kes pulih sepenuhnya sebanyak 151,018 kes atau 77.8 peratus daripada jumlah keseluruhan kes. – BH Online


PKPD Di Kampung Keramat, Semporna Mulai 11 Mei

KUALA LUMPUR: Kerajaan melaksanakan Perintah Kawalan Pergerakan Diperketatkan (PKPD) di Kampung Keramat, Semporna, Sabah selama dua minggu berkuat kuasa Selasa ini.

Menteri Kanan (Keselamatan), Datuk Seri Ismail Sabri Yaakob, berkata keputusan itu dibuat selepas Kementerian Kesihatan (KKM) melaporkan berlaku peningkatan jumlah kes ketara selain pematuhan prosedur operasi standard (SOP) penduduk di lokaliti berkenaan masih rendah.

Katanya, sehingga kini KKM merekodkan 10 kes positif COVID-19 daripada 101 ujian saringan yang dilakukan ke atas penduduk di lokaliti berkenaan.

“Selepas membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM, kerajaan bersetuju melaksanakan PKPD di Kampung Keramat mulai 11 Mei sehingga 24 Mei 2021.

“Pelaksanaan PKPD ini untuk memudahkan KKM membuat pengesanan awal kes serta menyekat penularan jangkitan kes COVID 19 dari kawasan berisiko ke kawasan lain di luar lokaliti terbabit,” katanya dalam kenyataan hari ini. – BH Online


Hantaran RM87,000, Rumah Mewah & Set Berlian Buat Gadis Idaman

MAKASSAR : Demi mendapatkan wanita idaman hati, seorang ahli perniagaan sanggup memberikan hantaran mewah berupa wang tunai sebanyak 300.78 juta rupiah (kira-kira RM87,000), rumah mewah dan set berlian bernilai tiga bilion rupiah (kira-kira RM870,000).

Lelaki berkenaan, Ajis Kalla yang lebih dikenali sebagai Haji Ambo, 45, ahli perniagaan dari Makassar melamar kekasihnya, Nadia Margareza, 29, pada Isnin lalu di Dusun Kambisa, Desa Baku-Baku, Luwu Utara.

Saudara terdekat Haji Ambo, Hasan Basri Baso berkata, pasangan berkenaan sudah lama menjalinkan hubungan dan membuat keputusan untuk melangsungkan perkahwinan selepas mendapat persetujuan ibu bapa Nadia.

“Mereka menjalin hubungan sejak setahun lalu. Namun, acara pernikahan hanya akan berlangsung pada 17 Disember nanti,” katanya seperti dilaporkan Liputan6.

Berdasaran maklumat yang diperoleh, lelaki berkenaan adalah seorang usahawan yang memiliki beberapa kafe terkemuka di Kota Makassar. – Agensi

Malah, Nadia juga seorang usahawan yang memiliki butik di daerah sama.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,828 Kes Baharu & 5 Kematian Dicatat Hari Ini

KUALA LUMPUR: Sebanyak 1,828 kes baharu Covid-19 dicatatkan hari ini, menjadikan jumlah keseluruhan 302,580 kes.

Ketua Pengarah Kesihatan Tan Sri Dr Noor Hisham Abdullah berkata, sebanyak 2,486 kes sembuh dicatatkan menjadikan jumlah keseluruhan kes sembuh 275,903 kes.

“Seramai 198 kes masih dirawat di Unit Rawatan Rapi (ICU) dengan 90 daripadanya memerlukan bantuan alat pernafasan.

“Sebanyak lima lagi kematian direkodkan hari ini, menjadikan jumlah kes kematian 1,135 kes,” katanya menerusi kenyataan media mengenai perkembangan terkini Covid-19, hari ini.

Beliau berkata, Johor mencatatkan kes baharu tertinggi dengan 490 kes diikuti Selangor dengan 453 kes manakala Sarawak mencatat 220 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertemuan Bung Moktar & Musa Cetus Perbualan Di Sabah

KOTA KINABALU: Pertemuan antara bekas ketua menteri Musa Aman dan Pengerusi Barisan Nasional (BN) Sabah Bung Moktar Radin dan pasukan pemimpin Umno mencetuskan perbualan hangat di negeri terbabit.

Spekulasi mengenai orang kuat Umno Sabah itu kembali ke persada politik negeri diperbualkan dalam kalangan ahli politik dan media.

Gambar pertemuan itu yang dimuat naik di akaun Facebook Bung pada Jumaat lalu mendapat 3,000 tanda suka, lebih 300 komen dan dikongsi sebanyak 135 kali.

Selain Bung, turut kelihatan dalam gambar itu ialah Timbalan Pengerusi Umno Sabah Yakub Khan, Setiausaha Umno negeri Jafry Ariffin dan Ahli Dewan Undangan Negeri (ADUN) Usukan Salleh Said Keruak.

Ini membawa kepada spekulasi sama ada permainan politik baharu mungkin akan berlaku di negeri itu menjelang pilihan raya umum ke-15 (PRU15).

Bagaimanapun, Bung memberitahu FMT bahawa pertemuan itu hanyalah kunjungan hormat ke atas Musa kerana mereka tidak pernah bertemu sejak pilihan raya Sabah pada September 2020.

“Ia hanya kunjungan biasa, bukan luar biasa. Beliau adalah bekas pemimpin negeri jadi tidak elok jika kita tidak pergi bertemunya,” katanya.

Seorang kenalan di kem Musa juga berkata, ia hanya kunjungan hormat biasa dan “mereka mahu bertemu Tan Sri (Musa) kerana sudah lama tidak berjumpa. Jadi dia bertemu dengan mereka. Tidak perlu membuat spekulasi atau terlalu teruja”.

Musa adalah ketua menteri Sabah paling lama apabila menjawat jawatan itu selama 15 tahun dari 2003 hingga 2018. Beliau juga adalah ADUN Sungai Sibuga selama enam penggal berturut-turut.

Dua tahun selepas kehilangan kuasa, beberapa ADUN beralih taat setia kepada kem Musa menyebabkan kerajaan negeri pimpinan Warisan tumbang dan Dewan Undangan Negeri (DUN) dibubarkan.

Pilihan raya mengejut diadakan pada September tahun itu, tetapi apa yang mengejutkan ramai pemerhati, Musa tidak diletakkan sebagai calon selepas membayangkan akan bersaing bagi merebut kerusi DUN Sungai Manila. – FMT


Seramai 45,065 Pelajar Sekolah Di Sabah Mula Sesi Hari Ini

KOTA KINABALU: Seramai 45,065 pelajar sekolah menengah tingkatan lima dan enam memulakan sesi persekolahan di Sabah, hari ini.

Pengarah Pendidikan Sabah, Dr Mistirine Radin, berkata jumlah berkenaan membabitkan pelajar bagi kelas peperiksaan Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) untuk 221 sekolah kerajaan serta 15 swasta.

“Bilangan guru yang terbabit dalam pembukaan sekolah seluruh negeri pula membabitkan seramai 16,703 orang, iaitu 16,239 guru sekolah menengah kerajaan dan 464 orang guru sekolah menengah swasta.

“Walaupun sekolah rendah setakat ini belum dibuka, namun 26,429 guru sekolah rendah kerajaan di negeri ini juga sudah diarahkan berada di sekolah masing-masing bermula hari ini,” katanya.

Beliau berkata demikian ketika sidang media selepas meninjau hari pertama persekolahan selepas ditutup selama lebih tiga bulan di Sekolah Tinggi Kota Kinabalu, dekat sini, hari ini.

Dalam pada itu, Mistirine berkata, pihaknya berpuas hati dengan persiapan yang sudah dilakukan semua sekolah dalam memastikan mematuhi prosedur operasi standard (SOP) ditetap Kementerian Pendidikan.

Sementara itu, beliau turut meminta semua guru dan pelajar supaya menerapkan normal baharu termasuklah memakai pelitup muka, kerap membasuh tangan dan penggunaan cecair basmi kuman sebagai langkah pencegahan COVID-19.

“Hal ini penting kerana kita mahu menghindari dari wujudnya kluster sekolah di negeri ini,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Pusat Pokong Penuh GRS – PM

KOTA KINABALU: Kerajaan Pusat memberikan sokongan sepenuhnya kepada Gabungan Rakyat Sabah (GRS) yang menerajui kerajaan negeri selepas memenangi Pilihan Raya Negeri (PRN) Sabah, September lalu, kata Tan Sri Muhyiddin Yassin.

Perdana Menteri berkata, walaupun baru ada kesempatan melawat Sabah sekarang, beliau sentiasa memberi perhatian terhadap negeri ini dan berkomunikasi dengan pemimpinnya bagi menangani masalah yang timbul.

“Sokongan Kerajaan Pusat kepada GRS adalah 110 peratus. Dari awal lagi, saya sudah berkomunikasi dengan Ketua Menteri kerana ketika itu berdepan masalah rentas negeri, tidak boleh datang ke sini kerana COVID-19.

“Namun, hubungan secara peribadi telah saya jalinkan supaya apa yang dikehendaki oleh rakyat Sabah, dapat kita bantu dan percepatkan.

“Seingat saya, Ketua Menteri tidak pernah meminta wang tetapi kita tak tunggu dan tahu apa masalah di sini untuk ambil langkah segera bagi mengatasi masalah dengan sebaik-baiknya,” katanya ketika berucap pada Majlis Makan Malam bersama pemimpin GRS, di sini, malam ini.

Yang turut hadir, Ketua Menteri Sabah, Datuk Hajiji Noor; Timbalan Ketua Menteri yang juga Ketua UMNO Sabah, Datuk Seri Bung Moktar Radin, dan Timbalan Ketua Menteri yang juga Presiden Parti Solidariti Tanah Airku (STAR), Datuk Dr Jeffrey Kitingan.

Muhyiddin tiba untuk lawatan pertama selama dua hari ke Sabah, petang tadi, selepas GRS mengambil alih pemerintahan kerajaan negeri pada September lalu.

Perdana Menteri berkata, hubungan baik antara Kerajaan Pusat dengan negeri yang sudah terjalin, bukan setakat diteruskan malah diperkukuh lagi menerusi pelbagai program yang dirancang untuk pembangunan Sabah.

“Esok, kita akan mendengar taklimat mengenai program pembangunan Sabah yang dilaksanakan kerajaan negeri dan saya akan memberikan pandangan tertentu.

“Kita sedar akibat COVID-19, ekonomi kita menguncup dan memberi kesan terhadap rakyat. Berdasarkan apa yang saya lihat di lapangan, begitu ramai rakyat yang terkesan.

“Di Sabah juga tidak terkecuali, namun kita melihat ke hadapan untuk bagaimana menguruskan kemiskinan yang berlaku pada hari ini. Pemberian dalam pakej ekonomi yang kita wujudkan adalah untuk membantu rakyat yang terkesan,” katanya.

Beliau berkata, keadaan ekonomi negara dijangka bertambah baik, tahun ini, berikutan situasi COVID-19 yang semakin baik dapat membantu merancakkan semula pertumbuhan ekonomi.

Sementara itu, beliau menyifatkan majlis malam ini sebagai bersejarah dan penting kerana dihadiri seluruh pemimpin GRS yang bersetuju bergabung bagi membentuk kerajaan negeri yang baharu selepas PRN lalu.

“Hari ini, semua hadir untuk tunjuk semangat kesatuan dan perpaduan serta kerjasama yang terjalin sehingga dapat membentuk kerajaan negeri kini.

“Ini adalah lawatan pertama saya. Saya mengucapkan setinggi-tinggi tahniah kepada Hajiji, Bung Moktar dan Jeffrey serta semua parti komponen yang membentuk GRS kerana daya persefahaman itu menyaksikan kerajaan baharu GRS terbentuk,” katanya.

Walaupun GRS baru beberapa bulan dibentuk, beliau berkata, dalam tempoh singkat ia menjadi kerajaan yang kukuh kerana mendapat dukungan seluruh rakyat Sabah yang membolehkan kerajaan GRS berfungsi dengan baik. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ahli Tidak Perlu Bayar Balik Pendahuluan i-Sinar – KWSP

KUALA LUMPUR, 17 Nov : Kumpulan Wang Simpanan Pekerja (KWSP) hari ini menafikan maklumat yang tular menerusi media sosial bahawa “ahli perlu membayar balik kemudahan pendahuluan i-Sinar daripada KWSP.

Sebaliknya menurut KWSP, amaun yang didahulukan daripada Akaun 1 itu akan diganti semula dengan caruman ahli pada masa depan.

“Penggantian semula ini akan dilakukan dengan 100 peratus caruman baharu akan dimasukkan terlebih dahulu ke Akaun 1. Setelah jumlah amaun yang diakses daripada i-Sinar diganti semula sepenuhnya, kadar pembahagian caruman akan kembali seperti biasa iaitu 70 peratus bagi Akaun 1 dan 30 peratus untuk Akaun 2.

“Amaun penggantian semula ini akan hanya diterima daripada caruman ahli pada masa depan dan bukannya secara bayaran tunai daripada ahli yang menggunakan kemudahan i-Sinar,” jelas KWSP dalam kenyataan di sini.

KWSP turut  mengingatkan mereka yang berkenaan bahawa istilah yang tepat dalam konteks itu ialah “penggantian semula”.

“Penggunaan ayat-ayat tidak betul seperti ‘pembayaran balik’, ‘bayar semula’, ‘bayar kemudian’ dan yang seumpama menyebabkan kekeliruan kepada ramai pihak,” demikian menurut kenyataan itu.

Semalam, KWSP mengumumkan perincian dan kelayakan akses ke Akaun 1 bagi kemudahan i-Sinar yang akan memberi manfaat kepada dua juta ahlinya yang kehilangan pekerjaan, diberi cuti tanpa gaji atau ketiadaan pendapatan melibatkan anggaran dana berjumlah RM14 bilion. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost